text:
KGAOLO YA SESWAI
Mmušo wa Modimo ke Eng?
Ke’ng seo Beibele e re botšago sona mabapi le Mmušo wa Modimo?
Ke’ng seo Mmušo wa Modimo o tlago go se dira?
Mmušo o tla dira neng gore thato ya Modimo e dirwe lefaseng?
1. Ke thapelo efe e tsebegago yeo e tlago go hlahlobja ga bjale?
BATHO ba dimilione lefaseng ka bophara ba tseba thapelo yeo ba bantši ba e bitšago Tatawešo goba Thapelo ya Morena. Dipolelwana tše tše pedi di šupa go thapelo e tsebegago yeo e filwego e le mohlala ke Jesu Kriste ka boyena. Ke thapelo e kwagalago kudu, gomme go ela hloko dikgopelo tša yona tše tharo tša mathomo go tla go thuša gore o ithute mo go oketšegilego ka seo ge e le gabotse Beibele e se rutago.
2. Ke dilo dife tše tharo tšeo Jesu a rutilego barutiwa ba gagwe gore ba di rapelele?
2 Mathomong a thapelo ye ya mohlala, Jesu o ile a laela batheetši ba gagwe gore: “Ka gona, le swanetše go rapela ka tsela ye: ‘Tatago rena wa magodimong, leina la gago a le kgethagatšwe. Mmušo wa gago a o tle. Thato ya gago a e direge le mo lefaseng bjalo ka ge e direga legodimong.’” (Mateo 6:9-13) Bohlokwa bja dikgopelo tše tše tharo ke bofe?
3. Ke’ng seo re swanetšego go se tseba mabapi le Mmušo wa Modimo?
3 Re šetše re ithutile mo gontši ka leina la Modimo e lego Jehofa. E bile re šetše re ahla-ahlile thato ya Modimo go fihla bokgoleng bjo itšego—seo a se dirilego le seo a sa tlogo se direla batho. Lega go bjalo, Jesu o be a šupa go eng ge a be a re botša gore re rapele re re: “Mmušo wa gago a o tle”? Mmušo wa Modimo ke’ng? Go tla ga wona go tla tagafatša bjang leina la Modimo goba go le kgethagatša? Le gona go tla ga Mmušo go tswalana bjang le go dira thato ya Modimo?
SEO MMUŠO WA MODIMO E LEGO SONA
4. Mmušo wa Modimo ke’ng, gomme Kgoši ya wona ke mang?
4 Mmušo wa Modimo ke mmušo wo o hlomilwego ke Jehofa Modimo e bile o e-na le Kgoši e kgethilwego ke Modimo. Kgoši ya Mmušo wa Modimo ke mang? Ke Jesu Kriste. Jesu ka ge e le Kgoši, ke yo mogolo go feta babuši ka moka ba lefase e bile o bitšwa gore ke “Kgoši ya bao ba bušago e le dikgoši le Morena wa bao ba bušago e le marena.” (1 Timotheo 6:15) O na le matla a go dira botse bjo bogolo go feta mmuši le ge e ka ba ofe yo e lego motho, gaešita le mmuši yo a ba phalago ka moka.
5. Mmušo wa Modimo o tla buša o le kae, gomme o tla buša kae?
5 Mmušo wa Modimo o tla buša o le kae? Go ba gona, Jesu o kae? O tla gopola gore o ithutile gore o ile a bolaelwa koteng ya tlhokofatšo gomme ka morago a tsošwa. Kapejana ka morago ga moo, o ile a rotogela legodimong. (Ditiro 2:33) Ka gona ge, moo ke mo Mmušo wa Modimo o lego gona—legodimong. Ke ka baka leo Beibele e o bitšago “mmušo . . . wa legodimong.” (2 Timotheo 4:18) Le ge Mmušo wa Modimo o le legodimong, o tla buša godimo ga lefase.—Kutollo 11:15.
6, 7. Ke’ng seo se dirago gore Jesu e be Kgoši e di phalago ka moka?
6 Ke’ng seo se dirago gore Jesu e be Kgoši e di phalago ka moka? Lebaka le lengwe ke gore a ka se hwe le ka mohla. Ge e bapetša Jesu le dikgoši tša batho, Beibele e mmitša “yena a nnoši yo a sa hwego, yo a dulago seetšeng se se sa batamelegego.” (1 Timotheo 6:16) Se se bolela gore dilo tše dibotse tšeo Jesu a di dirago di tla swarelela. Le gona o tla dira dilo tše dikgolo le tše dibotse.
7 Ela hloko boporofeta bjo bja Beibele mabapi le Jesu: “Môya wa Morêna ó tlo dula mo xo yêna, e lexo môya wa bohlale, le wa thlaloxanyô, môya wa keletšo le wa matla, môya wa tsebô le wa xo šia Morêna. Xo šia Morêna xo tlo mo kxahla; a ka se ahlole ka mo mahlô ’axwe a bônaxo; a ka se ripe taba ka mo ’tsêbê tš’axwe di kwilexo. Ó tlo ahlolêla babôtlana ka xo se hlaole motho, bahlaki ó tlo ba êmêla ka xo loka.” (Jesaya 11:2-4) Mantšu ao a bontšha gore Jesu o be a tla ba Kgoši ya go loka le e kwelago bohloko e bušago batho mo lefaseng. Na o tla rata go ba le mmuši yo a swanago le yoo?
8. Ke bomang bao ba tlago go buša le Jesu?
8 Therešo e nngwe mabapi le Mmušo wa Modimo ke ye: Jesu a ka se buše a le tee. O tla ba le babuši-gotee le yena. Ka mohlala, moapostola Paulo o boditše Timotheo gore: “Ge e ba re tšwela pele re kgotlelela, re bile re tla buša gotee re le dikgoši.” (2 Timotheo 2:12) Ee, Paulo, Timotheo le ba bangwe ba botegago bao ba kgethilwego ke Modimo ba tla buša gotee le Jesu Mmušong wa legodimo. Ke ba bakae bao ba tlago go ba le tokelo yeo?
9. Ke ba bakae bao ba tlago go buša le Jesu, gomme Modimo o thomile neng go ba kgetha?
9 Ka ge go bontšhitšwe go Kgaolo 7 ya puku ye, moapostola Johane o ile a bontšhwa pono yeo a ilego a bona “Kwana [Jesu Kriste] e eme Thabeng ya Tsione [boemong bja gagwe bja letago bja legodimong] e na le ba dikete tše lekgolo-masome-nne-nne ba ngwadilwego leina la yona le leina la Tatago yona diphatleng.” Ke bomang bao ba 144 000? Johane ka boyena o re botša gore: “Ba ke bao ba latelago Kwana kae le kae mo e yago gona. Ba ba rekilwe gare ga batho ba le bjalo ka dithakangwaga go Modimo le go Kwana.” (Kutollo 14:1, 4) Ee, ke balatedi ba botegago ba Jesu Kriste bao ba kgethilwego ka mo go kgethegilego gore ba buše legodimong gotee le yena. Ka morago ga gore ba tsošwe lehung go ya bophelong bja legodimong, “ba tla buša e le dikgoši godimo ga lefase” gotee le Jesu. (Kutollo 5:10) Ga e sa le go tloga mehleng ya baapostola, Modimo o be a dutše a kgetha Bakriste ba botegago e le gore ba tlaleletše palo ya 144 000.
10. Ke ka baka la’ng e le thulaganyo e lerato gore Jesu le ba 144 000 ba buše batho?
10 Go rulaganya gore Jesu le ba 144 000 ba buše batho ke selo se lerato kudu. Le lengwe la mabaka ke gore Jesu o tseba gore go ba motho ke eng e bile o tseba le go tlaišega. Paulo o ile a bolela gore Jesu “ga se yo a ka se kego a re kwela bohloko bofokoding bja rena, eupša ke yo a lekilwego ka ditsela tšohle go swana le rena, eupša a se na sebe.” (Ba-Hebere 4:15; 5:8) Babuši-gotee le yena le bona ba ile ba tlaišega gomme ba ba ba kgotlelela bjalo ka batho. Go oketša moo, ba ile ba lwantšha go se phethagale gomme ba lebeletšana le mehuta ka moka ya malwetši. Ruri ba tla kwešiša mathata ao batho ba lebeletšanago le ona!
KE’NG SEO MMUŠO WA MODIMO O TLAGO GO SE DIRA?
11. Ke’ng seo Jesu a ilego a botša barutiwa ba gagwe gore ba se rapelele mabapi le thato ya Modimo?
11 Ge Jesu a be a bolela gore barutiwa ba gagwe ba swanetše go rapelela Mmušo wa Modimo gore o tle, o ile a bolela gape le gore ba swanetše go rapelela thato ya Modimo gore e dirwe “mo lefaseng.” Modimo o legodimong, ka gona thato ya gagwe e be e dutše e dirwa ka mehla gona moo ke barongwa ba botegago. Lega go le bjalo, go Kgaolo 3 ya puku ye, re ithutile gore morongwa yo mobe o ile a tlogela go dira thato ya Modimo gomme a dira gore Adama le Efa ba dire sebe. Go Kgaolo 10, re tla ithuta mo go oketšegilego ka seo Beibele e se rutago mabapi le morongwa yoo yo kgopo, yoo re mo tsebago e le Sathane Diabolo. Sathane le dibopiwa tša moya tša barongwa tšeo di kgethilego go mo latela—tšeo di bitšwago batemona—ba ile ba dumelelwa gore ba dule kua legodimong lebakanyana. Ka baka leo, ga se bohle legodimong bao ba bego ba dira thato ya Modimo ka nako yeo. Seo se be se tla fetoga ge Mmušo wa Modimo o be o thoma go buša. Kgoši e mpsha e beilwego sedulong sa bogoši, Jesu Kriste, o be a tla lwa le Sathane.—Kutollo 12:7-9.
12. Ke ditiragalo dife tše pedi tša bohlokwa tšeo di hlaloswago go Kutollo 12:10?
12 Mantšu a latelago a boporofeta a hlalosa seo se bego se tla direga: “Ka kwa lentšu le le hlabošago legodimong le re: ‘Bjale go tlile phološo le matla le mmušo wa Modimo wa rena le matla a Kriste wa gagwe, gobane mmegi wa bana babo rena [Sathane] yo a ba begago pele ga Modimo mosegare le bošego o lahletšwe tlase!’” (Kutollo 12:10) Na o etše hloko ditiragalo tše pedi tša bohlokwa kudu tšeo di hlaloswago temaneng yeo ya Beibele? Ya mathomo, Mmušo wa Modimo wo kgoši ya wona e lego Jesu Kriste o thoma go buša. Ya bobedi, Sathane o ntšhwa legodimong o lahlelwa lefaseng.
13. Mafelelo a go rakwa ga Sathane legodimong e bile afe?
13 Mafelelo a ditiragalo tšeo tše pedi e bile afe? Ge e le mabapi le seo se ilego sa direga legodimong, re bala gore: “Thabang lena magodimo le bao le dulago go ona!” (Kutollo 12:12) Ee, barongwa ba botegago bao ba lego legodimong ba a thaba ka gobane ka ge bjale Sathane le batemona ba gagwe ba rakilwe, yo mongwe le yo mongwe kua legodimong o botegela Jehofa Modimo. Go na le khutšo le kwano tše di feletšego le tše di sa felego gona moo. Thato ya Modimo e a dirwa legodimong.
14. Ke’ng seo se diregilego e le ka baka la gore Sathane o lahletšwe lefaseng?
14 Lega go le bjalo, go thwe’ng ka lefase? Beibele e re: “Go madimabe lefase le lewatle, gobane Diabolo o theogetše go lena a galefile kudu, ka ge a tseba gore o na le nako e kopana.” (Kutollo 12:12) Sathane o befetšwe ka baka la go rakwa ga gagwe legodimong le gore o šaletšwe ke nako e nyenyane. Ka baka la go befelwa ga gagwe o baka manyami goba “madimabe” lefaseng. Re tla ithuta mo go oketšegilego mabapi le “madimabe” ao kgaolong e latelago. Re dutše re gopola gore o lahletšwe lefaseng, re ka botšiša gore, Mmušo wa Modimo o ka dira bjang gore thato ya Modimo e dirwe mono lefaseng?
15. Thato ya Modimo ka lefase ke efe?
15 Gopola gore thato ya Modimo mabapi le lefase ke efe. O ithutile ka yona go Kgaolo 3. Kua Edene, Modimo o bontšhitše gore thato ya gagwe ke gore lefase le e be paradeise yeo e tletšego ka moloko wo o sa hwego le wo o lokilego wa batho. Sathane o ile a dira gore Adama le Efa ba dire sebe, gomme seo se ile sa kgoma go phethagatšwa ga thato ya Modimo bakeng sa lefase, eupša ga se sa ka sa e fetoša. Morero wa Jehofa e sa le wa gore ‘baloki e be beng ba naga, ba dule mo go yona ka mehla le ka mehla.’ (Psalme 37:29) Le gona Mmušo wa Modimo o tla phethagatša seo. Ka tsela efe?
16, 17. Ke’ng seo Daniele 2:44 e re botšago sona mabapi le Mmušo wa Modimo?
16 Ela hloko boporofeta bjo bo hwetšwago go Daniele 2:44. Moo re bala gore: “Mehleng ya dikxoši tšeo, ké mo Modimo a tl’o xo tsoša mmušô wo o ka se kexo wa šwalalanywa neng le neng, wo o ka se kexo wa selêla xo sethšaba se sengwê. O tlo phšatla mebušô e mengwê ka moka wa e fediša; xe e le wôna, o tlo êma xo ya xo ile.” Se se re botša’ng ka Mmušo wa Modimo?
17 Sa mathomo, se re botša gore Mmušo wa Modimo o be o tla hlongwa “mehleng ya dikxoši tšeo” goba nakong ya ge mebušo e mengwe e sa le gona. Sa bobedi, se re botša gore Mmušo o tla ba gona ka mo go sa felego. O ka se ke wa fenywa le go tšeelwa legato ke mmušo o mongwe. Sa boraro, re hwetša gore go tla ba le ntwa magareng ga Mmušo wa Modimo le mebušo ya lefase le. Mmušo wa Modimo o tla fenya. Mafelelong e tla ba wona mmušo o nnoši o bušago batho. Ka gona batho ba tla thabela pušo e kaone-kaone yeo ba sa kago ba e bona.
18. Leina la ntwa ya makgaola-kgang magareng ga Mmušo wa Modimo le mebušo ya lefase le ke lefe?
18 Beibele e na le mo gontši mo e go bolelago mabapi le ntwa yeo ya makgaola-kgang magareng ga Mmušo wa Modimo le mebušo ya lefase le. Ka mohlala, e ruta gore ge bofelo bo dutše bo batamela, meoya e kgopo e tla phatlalatša maaka bakeng sa go fora “dikgoši tša lefase ka moka.” Ka morero ofe? “Go di [dikgoši] rapela ntweng ya letšatši le legolo la Modimo Ra-matla-ohle.” Dikgoši tša lefase di tla kgobokeletšwa “lefelong le le bitšwago Haramagedone ka Seheberu.” (Kutollo 16:14, 16) Ka baka la seo se bolelwago ditemaneng tšeo tše pedi, kgohlano ya makgaola-kgang magareng ga mebušo ya lefase le Mmušo wa Modimo e bitšwa ntwa ya Haramagedone.
19, 20. Ke’ng seo se thibelago gore thato ya Modimo e se ke ya dirwa lefaseng mo nakong ye?
19 Ke’ng seo Mmušo wa Modimo o tlago go se phethagatša ka go diriša Haramagedone? Nagana gape ka seo thato ya Modimo e lego sona mabapi le lefase. Jehofa Modimo o rerile gore lefase le tlale ka moloko o lokilego le o phethagetšego wa batho woo o mo hlankelago Paradeiseng. Ke’ng se se thibelago gore seo se direge mo nakong ye? Sa mathomo, re na le sebe, e bile re a babja le go hwa. Lega go le bjalo, re ithutile go Kgaolo 5 gore Jesu o re hwetše e le gore re kgone go phela ka mo go sa felego. Mohlomongwe o gopola mantšu ao a begilwego Ebangeding ya Johane, ao a rego: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.”—Johane 3:16.
20 Bothata bjo bongwe ke gore batho ba bantši ba dira dilo tše mpe. Ba bolela maaka, go hlalefetša le go itshwara ka tsela e gobogilego. Ga ba nyake go dira thato ya Modimo. Batho bao ba dirago dilo tše mpe ba tla fedišwa nakong ya ntwa ya Modimo ya Haramagedone. (Psalme 37:10) Lebaka le lengwe gape leo thato ya Modimo e sa dirwego lefaseng ke gore mebušo ga e kgothaletše batho gore ba e dire. Mebušo e mentši e a fokola, ke e šoro goba e gobogilego. Beibele e bolela ka go lebanya gore: ‘Motho o buša motho gore a mo senye.’—Mmoledi 8:9.
21. Mmušo o tla dira bjang gore thato ya Modimo e dirwe mono lefaseng?
21 Ka morago ga Haramagedone, batho ba tla ba ka tlase ga mmušo o tee feela, Mmušo wa Modimo. Mmušo woo o tla dira thato ya Modimo wa ba wa tliša ditšhegofatšo tše di kgahlišago. Ka mohlala, o tla tloša Sathane le batemona ba gagwe. (Kutollo 20:1-3) Matla a sehlabelo sa Jesu a tla dirišwa e le gore batho ba botegago ba se ke ba hlwa ba babja le go hwa. Go e na le moo, ka tlase ga pušo ya Mmušo ba tla kgona go phela ka mo go sa felego. (Kutollo 22:1-3) Lefase le tla fetošwa gore e be paradeise. Ka gona Mmušo o tla dira gore thato ya Modimo e dirwe lefaseng, e bile o tla kgethagatša leina la Modimo. Se se bolela’ng? Se bolela gore mafelelong ka tlase ga Mmušo wa Modimo yo mongwe le yo mongwe yo a phelago o tla godiša leina la Jehofa.
MMUŠO WA MODIMO O TLA TŠEA KGATO NENG?
22. Ke ka baka la’ng re tseba gore Mmušo wa Modimo ga se wa tla ge Jesu a be a le lefaseng goba kapejana ka morago ga ge a tsošitšwe?
22 Ge Jesu a be a botša balatedi ba gagwe gore ba rapele ka gore, “Mmušo wa gago a o tle,” go be go le molaleng gore Mmušo o be o se wa tšwa o e-tla ka nako yeo. Na o ile wa tla ge Jesu a be a rotogela legodimong? Aowa, ka gobane Petro gotee le Paulo ba ile ba bolela gore ka morago ga gore Jesu a tsošwe, boporofeta bjo bo lego go Psalme 110:1 bo ile bja phethagala ka yena ge bo re: “Morêna ó boditše Mong wa-ka a re: Dula ka letsoxong la-ka le letona, ke bê ke dirê manaba a xaxo boxatô bya ’naô tša xaxo.” (Ditiro 2:32-35; Ba-Hebere 10:12, 13) Go ile gwa ba le nako ya go leta.
Ka tlase ga pušo ya Mmušo, thato ya Modimo e tla dirwa lefaseng go swana le ge e dirwa legodimong
23. (a) Mmušo wa Modimo o thomile neng go buša? (b) Ke’ng seo se tlago go ahla-ahlwa kgaolong e latelago?
23 Go be go tla letwa ka nako e kaaka’ng? Lekgolong la bo-19 le la bo-20 la nywaga, barutwana ba kgonthe ba Beibele ba ile ba dula ba lemoga gore nako ya go leta e be e tla fela ka 1914. (Mabapi le letšatši-kgwedi le, bona Mametletšo, matlakala 215-18.) Ditiragalo tša lefase tšeo di thomilego ka 1914 di tiišetša gore kwešišo ye ya barutwana ba ba kgonthe ba Beibele e be e nepagetše. Go phethagala ga boporofeta bja Beibele go bontšha gore ka 1914, Kriste o bile Kgoši gomme Mmušo wa Modimo wa legodimong wa thoma go buša. Ka baka leo, re phela ‘nakong yeo e kopana’ ye e sa šaletšego Sathane. (Kutollo 12:12; Psalme 110:2) E bile re ka bolela ka kgodišego gore kgaufsinyane Mmušo wa Modimo o tla tšea kgato bakeng sa go dira gore thato ya Modimo e dirwe mo lefaseng. Na o hwetša tše e le ditaba tše di kgahlišago? Na o a dumela gore ke tša therešo? Kgaolo e latelago e tla go thuša gore o bone gore Beibele ge e le gabotse e ruta dilo tše.
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


c: text/html

text:
KAROLO 3
“Wa Pelo e Bohlale”
Bohlale bja kgonthe ke bjo bongwe bja matlotlo a bohlokwa kudu ao o ka a tsomago. Mothopo wa bjona o nnoši ke Jehofa. Karolong ye re tla lebeledišiša bohlale bja Jehofa Modimo bjo bo sa lekanywego, yoo ka yena monna yo a botegago Jobo a boletšego gore: “Ke wa pelo e bohlale.”—Jobo 9:4.
KAROLONG YE
KGAOLO 17
‘A! Bodiba bja . . . Bohlale bja Modimo’!
Ke ka baka la’ng bohlale bja Modimo bo phagametše gaešita le tsebo ya gagwe, kwešišo le temogo?
KGAOLO 18
Bohlale ‘Lentšung la Modimo’
Ke ka baka la’ng Modimo a ile a diriša batho go ngwala Beibele go e na le go diriša barongwa goba go e ngwala ka boyena?
KGAOLO 19
“Bohlale bja Modimo Sephiring se Sekgethwa”
Sephiri se sekgethwa seo Modimo a ilego a se uta eupša ga bjale a se utolotšego ke sefe?
KGAOLO 20
“Ké wa Pelo e Bohlale”—E Bile o Ikokobeditše
Ke bjang Morena yo a Bušago legohle a ka bago le boikokobetšo?
KGAOLO 21
Jesu o Utolla “Bohlale bjo bo Tšwago go Modimo”
Thuto ya Jesu e dirile bjang gore bahlabani bao ba bego ba romilwe gore ba yo mo swara ba boe ba lekeleditše diatla?
KGAOLO 22
Na “Bohlale bjo bo Tšwaxo Xodimo” bo a Šoma Bophelong bja Gago?
Beibele e bolela ka dilo tše nne tšeo di ka go thušago go hlagolela bohlale bjo bo tšwago go Modimo.

robotstxt: allowed

filter: keep


text:
FEBRUARY 14, 2013
RUSSIA
Russia: Dithibelo tša Gore go se be le Dikopano ga di Molaong
Kgoro ya Molaotheo ya Russia e kgonthišeditše ka December 5, 2012, gore ga go hlokagale gore mekgatlo ya bodumedi e kgopele tumelelo go mmušo ge e nyaka go swara dikopano tša bodumedi e sa diriše diholo tša yona. Tsheko yeo ye e thomilwego ke Kgoro ya Ditokelo tša Batho ya Ombudsman ya mmušo wa Russia, e be e bolela kudu ka Dihlatse tša Jehofa tšeo di swarago dikopano ngwaga le ngwaga mafelong ao di a hirišago le magaeng a itšego. Kgoro ya Molaotheo e dirile phetho ya yona e ithekgile ka diphenyo tšeo Dihlatse tša Jehofa di bilego le tšona Kgorong ya Ditokelo tša Batho ya Yuropa. Mmoleledi wa Dihlatse tša Jehofa, Grigory Martynov, o re: “Re holofela gore phetho ye e re dumelela gore re kopane re sa šitišwe ke motho le gona e re nea tokologo ya bodumedi mo Russia.”
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000
Russia: Grigory Martynov, mogala +7 812 702 2691


text:
Ditemošo tša Molao
Copyright
© 2014 Watch Tower Bible and Tract Society of Pennsylvania, Inc. All rights reserved.
Wepesaete ye ke ya Watchtower Bible and Tract Society of New York, Inc. (“Watchtower”) e bile e hlokomelwa ke mokgatlo wo. Ka ntle ga ge go bontšhitšwe, dingwalwa ka moka le boitsebišo bjo bo lego ka Wepesaeteng ye ke thoto ya Watch Tower Bible and Tract Society of Pennsylvania.
Maswao
Leina Adobe le leswao la Adobe gotee le leina Acrobat le leswao la Acrobat ke maswao a Adobe Systems Incorporated. iTunes le iPod ke maswao a Apple Inc. Maswao a mangwe ka moka le a mangwe a molao ke thoto ya dikhamphani tšeo.
Melao ya Tirišo le Tumelelo ya go Diriša Wepesaete
Melao ye ya Tirišo e laola go diriša ga gago Wepesaete ye. Ka go diriša Wepesaete ye, o amogela Melao ye ya Tirišo ka botlalo. Ge e ba o sa dumelelane le Melao ye ya Tirišo goba karolo e nngwe ya Melao ye ya Tirišo, gona o se ke wa diriša Wepesaete ye.
Ke eng seo se bolelwago ke go diriša Wepesaete ye gabotse? O ka bogela, wa taonelouta le go phrintha diswantšho tšeo di pharilwego Wepesaeteng, dikgatišo tša elektroniki, mmino, mangwalo le dibidio Wepesaeteng ye bakeng sa gore wena o di diriše e sego go di rekiša, go ya ka dithibelo tšeo di lego ka mo tlase le Melaong ya Tirišo. Eupša o se ke wa:
Phara dilo tše di tšwago Wepesaeteng ye Inthaneteng (le ge e ka ba Wepesaete le ge e le efe, mekero e mengwe ya inthanete ya go abelana difaele goba mananeo a go dira bagwera Inthaneteng);
Tšea selo le ge e le sefe Wepesaeteng ye gomme wa se diriša ka mokgwa wa gago Wepesaeteng e nngwe;
Itirela dikopi, wa tlaleletša kgatišo le ge e le efe ye e tšwago Wepesaeteng ye e le gore o ka e rekiša goba go itirela tšhelete ka yona (le ge o ka ba o sa itirele lešokotšo), go akaretša le go phatlalatša mananeo a khomphutha ao a theilwego goba ao a kgokagantšwego (ao a ka go lebišago goba go tšea boitsebišo bjo bo lego) Wepesaeteng ye;
Tsena Wepesaeteng ye ka maikemišetšo a go itirela le go phatlalatša dikhouto tša go hwetša boitsebišo, didirišwa tša Wepesaete ye goba mekgwa yeo e dirišwago ke Wepesaete ye ya go nyaka boitsebišo goba mokgwa wo o dirišwago ke Wepesaete ye wa go kgoboketša boitsebišo (go akaretša scraping, data mining, data extraction le data harvesting) tša Wepesaete ye;
Diriša ditirelo tša Wepesaete ye gampe, go swana le go šitiša go tsena Wepesaeteng goba go šitiša ditirelo tša yona ka go diriša mekgwa yeo e sa dumelelwago;
Diriša Wepesaete ye ka tsela yeo e ka e senyago goba go tsena Wepesaeteng ye ka tsela yeo e sego molaong; goba wa e diriša ka tsela le ge e le efe ya bomenetša;
Diriša Wepesaete ye bakeng sa morero le ge e le ofe wa go bapatša.
Go Tshela Melao ya Tirišo
Ntle le go kgetholla melao e mengwe ya Watchtower yeo e lego ka tlase ga Melao ya Tirišo, Ge e ba o ka tshela Melao ye ya Tirišo ka tsela le ge e le efe, Watchtower e ka tšea megato ka ge o tshetše Melao yeo ya Tirišo, go akaretša go go thibela gore o se sa kgona go tsena Wepesaeteng, go thibela aterese ya IP ya gore o se kgone go tsena Wepesaeteng le go kgopela baabi ba ditirelo tša Inthanete go tswalela go kgona go tsena ga gago Wepesaeteng goba go tšea megato ya molao kgahlanong le wena.
Go Fetofetoga
Watchtower e ka fetofetoša Melao ya Tirišo nako le nako. Melao ya Tirišo ye e kaonefaditšwego e tla šoma go bao ba tsenago Wepesaeteng ye go tloga ka letšatši leo Melao ye e kaonefaditšwego e phatlaladitšwego ka lona. Hle bala Melao ya Tirišo kgafetšakgafetša go kgonthišetša gore o tlwaelana le Melao yeo e dirišwago ka nako yeo.
Molao le Bolaodi
Melao ye ya Tirišo e laolwa le go sepedišwa go ya le ka melao ya Naga ya New York, U.S.A., go sa šetšwe melawana e mengwe yeo e ka bago e thulana le ye. Molato o mongwe le o mongwe wo o lego mabapi le Melao ye ya Tirišo o tla išwa kgorong ya tsheko yeo e laolago Naga ya New York, U.S.A.
Go Arolwa ga Melao ya Tirišo
Ge e ba Melao e mengwe ya Tirišo e ka ahlolwa ke kgoro ya tsheko gore ga e dirišwe goba ga e molaong gona Melao e mengwe ya Tirišo e ka tšwela pele e dirišwa. Ge e ba Watchtower e ka palelwa ke go tiiša Melao ye ya Tirišo gona se ga se phaele ka thoko go dirišwa ga Melao e mengwe ya Tirišo goba tokelo ya go thea e mengwe.
Tumelelano ka Botlalo
Melao ye ya Tirišo e akaretša tumelelano ka botlalo yeo e lego magareng ga gago le Watchtower le kamoo o tlago go diriša Wepesaete ye, gomme e tšeela legato ditumelelano ka moka tša nakong e fetilego tša mabapi le go diriša ga gago Wepesaete ye.


text:
Na Madumedi ka Moka a Lokile?
RE PHELA lefaseng leo le nago le madumedi a mantši a fapa-fapanego. Nyakišišo e nngwe ya morago-bjale e utollotše gore go na le madumedi a 19 a magolo le a e ka bago a 10 000 a manyenyane lefaseng ka bophara. Phapano ye e dira gore batho ba bolawe ke go kgetha madumedi. Ka gona, na go na le taba gore o kgetha bodumedi bofe?
Batho ba bangwe ba bolela gore madumedi a fapa-fapanego a swana le ditsela tše dintši tša go namela thaba. Go bona, ga go na taba gore ba kgetha tsela efe, ka ge ditsela ka moka di lebile lefelong le tee. Ba bea mabaka ka gore go na le Modimo o tee yo e lego Ramatla-ohle, ka gona madumedi ka moka a swanetše go ba a lebiša go yena.
Na Ditsela ka Moka di Lebile go Modimo?
Jesu Kriste, yo mongwe wa barutiši ba hlomphegago kudu ba bodumedi historing ya batho, o re’ng ka taba ye? O boditše barutiwa ba gagwe gore: “Tsênang ka kxôrô e pitlaxanexo.” Ka baka la’ng? “Xobane kxôrô e išaxo tahlexong ké pêtlêkê, le tsela ye e yaxo xôna e phatlaletše; ’me ba ba tsênaxo ka yôna ké ba bantši. Xobane kxôrô e išaxo bophelong e pitlaxane; le tsela ye e yaxo xôna ké e thsêsê; ’me ba ba e bônaxo xa ba nene.”—Mateo 7:13, 14, Beibele ya Sepedi.
Na ruri Jesu o be a e-ra gore madumedi a mangwe a iša “tahlexong”? Goba na o be a ruta gore ke ba sa dumelego feela ba lego tseleng e petleke, mola bao ba dumelago go Modimo—go sa šetšwe gore ba bodumeding bofe—ba le tseleng e tshesane e išago bophelong?
Gatee-tee ka morago ga go bolela gore go na le ditsela tše pedi, Jesu o itše: “Itoteng baporofeteng ba maaka, ba ba tlago go lena ba apere dikobo tša dinku, eupša ka teng e le diphiri tše di gagolago.” (Mateo 7:15, PK) Ka morago o ile a bolela gore: “Mmušong wa maxodimo xo ka se kê xwa tsêna bao bohle, ba e rexo xe ba ra Nna, ba re: Morêna! Morêna! Xo tlo tsêna ba ba diraxo thatô ya Tate wa maxodimong.” (Mateo 7:21, Beibele ya Sepedi) Ge e ba motho a bitšwa moporofeta goba a bolela gore Jesu ke “Morêna” wa gagwe, ke mo go kwagalago go bolela gore motho yoo ke wa bodumedi, e sego yo a hlokago tumelo. Ka gona, go molaleng gore Jesu o be a lemoša gore ga se madumedi ka moka a lokilego goba gore ga se ra swanela go bota barutiši ba bodumedi ka moka.
Na go Bona Tsela e Tshesane go a Kgonega?
Ka ge ditsela ka moka di sa lebiše go Modimo, o ka hwetša bjang tsela e išago bophelong gare ga ditsela tše tše dikete? Ela hloko papišo ye: Akanya o timetše ka gare ga toropo e kgolo. O dira phetho ya go kgopela thušo. Motho yo mongwe ka kgodišego o go botša gore o ye bohlabela. Yo mongwe o go botša gore o ye bodikela. Lega go le bjalo, yo mongwe o go kgothaletša gore o tšee tsela e nngwe le e nngwe yeo o kwago o nyaka go e tšea. Mafelelong, yo o sepelago le yena o ntšha mmapa wo o ka botwago gomme o go bontšha tsela e nepagetšego. Ke moka o go nea mmapa woo e le gore o ka fela o o lebelela ge o le tseleng. Na o be o ka se ikwe o kgodišegile gore o tla fihla moo o yago?
Ka tsela e swanago, ge go tliwa go kgetheng tsela e lokilego ya bodumedi, re swanetše go ba le mmapa o ka botwago wa moya. Na mmapa o bjalo o gona? Ee, o gona. Mmapa woo ke Beibele, yeo e bolelago gore: “Lengwalo ka moka le buduletšwe ke Modimo, gomme le loketše go ruta, le go kgodiša, le go lokiša, le go godišetša go lokeng.”—2 Timotheo 3:16, PK.
O ka ba o e-na le Beibele ya segageno yeo o ka e dirišago e le mmapa wa tsela ya moya. Bagatiši ba makasine wo, Dihlatse tša Jehofa, ba tšweletša phetolelo e ka botwago ya Beibele yeo e tsebjago e le New World Translation of the Holy Scriptures. Lega go le bjalo, ge e ba o se yo mongwe wa Dihlatse tša Jehofa, o ka bona go le kaone go diriša phetolelo e nngwe ge o tsitsinkela taba ya mabapi le go bona bodumedi bjo bo lokilego le bjo bo sa lokago. Ka baka leo, lelokelelo le la dihlogo le tsopola diphetolelong tše mmalwa tša Beibele tšeo di hlompšhago kudu ke madumedi a mangwe.
Ge o dutše o bala dihlogo tše di latelago, bapetša seo o se tsebago le seo Beibele e se bolelago. Dula o gopola mantšu a Jesu a mabapi le kamoo re ka kgethologanyago bodumedi bjo bo lokilego le bjo bo sa lokago. O itše: “Sehlare se se botse . . . ké sôna se enywaxo dienywa tše di botse. ’Me sehlare se se sa tsebalexexo se enywa dienywa tše mpe. Sehlare se botse xa se kxône xo enywa dienywa tše mpe; le sehlare se se sa tsebalexexo xa se kxône xo enywa dienywa tše botse.” (Mateo 7:17, 18, Beibele ya Sepedi) Ela hloko tše tharo feela tša dienywa tše botse tšeo Beibele e rego di tla bonagatša “sehlare se se botse.”


text:
KGAOLO 55
Mantšu a Jesu a Tšhoša ba Bantši
GO JA NAMA YA GAGWE LE GO NWA MADI A GAGWE
BA BANTŠI BA A KGOPIŠEGA GOMME BA TLOGELA GO MO LATELA
Sinagogeng ya kua Kaperenaume, Jesu o ruta mabapi le go ba ga gagwe senkgwa sa kgonthe se se tšwago legodimong. Go bonagala mantšu a gagwe a tlaleletša seo a se boditšego batho bao ba boilego ba etšwa karolong ya ka bohlabela ya Lewatle la Galilea, e lego bao ba ilego ba ja dinkgwa le dihlapi tšeo ba ilego ba di fiwa moo.
Jesu o tšwela pele ka poledišano ya gagwe, o re: “Borakgolokhukhu ba lena ba jele manna lešokeng, eupša ba hwa.” Go fapana le seo, o hlalosa gore: “Ke nna senkgwa se se phelago se se theogilego legodimong; ge e ba motho le ge e le ofe a eja senkgwa se o tla phela ka mo go sa felego; ruri senkgwa seo ke tlago go se nea ke nama ya ka yeo ke e neago bakeng sa bophelo bja lefase.”—Johane 6:48-51.
Seruthwaneng sa 30 C.E., Jesu o ile a botša Nikodemo gore Modimo o ratile lefase kudu mo a ilego a nea Morwa wa gagwe gore e be Mophološi. Jesu bjale o gatelela go nyakega ga go ja nama ya gagwe ka go bontšha tumelo sehlabelong seo a tlago go se dira. Yeo ke tsela ya go amogela bophelo bjo bo sa felego.
Lega go le bjalo, batho ga ba dumelelane le mantšu a Jesu. Ba botšiša gore: “Motho yo a ka re nea bjang nama ya gagwe gore re e je?” (Johane 6:52) Jesu o nyaka ba kwešiša gore o bolela ka tsela ya seswantšhetšo, e sego ya kgonthe. Seo a se tlaleletšago se bontšha seo ge e le gabotse a se bolelago.
O re: “Ka ntle le gore le je nama ya Morwa wa motho le go nwa madi a gagwe, ga le na bophelo go lena. Yo a jago nama ya ka le go nwa madi a ka o na le bophelo bjo bo sa felego . . . ; gobane nama ya ka ke sejo sa kgonthe, le madi a ka ke seno sa kgonthe. Yo a jago nama ya ka le go nwa madi a ka o ba boteeng le nna.”—Johane 6:53-56.
Akanya kamoo seo se ka kwagalago se kgopiša batheetši ba Bajuda! Ba ka nagana gore Jesu o kgothaletša gore ba je batho goba ba robe molao wa Modimo wa go se je madi. (Genesi 9:4; Lefitiko 17:10, 11) Jesu ga a bolele ka go ja nama goba go nwa madi ka tsela ya kgonthe. O bontšha gore bohle bao ba nyakago bophelo bjo bo sa felego ba swanetše go bontšha tumelo sehlabelong seo a tlago go se dira ka mmele wa gagwe o phethagetšego e le motho gomme a tšholla madi a gagwe. Lega go le bjalo, gaešita le barutiwa ba gagwe ba bantši ga ba kwešiše thuto ye. Ba bangwe ba re: “Mantšu a a a tšhoša; ke mang yo a ka a theetšago?”—Johane 6:60.
Ka ge Jesu a lemoga gore ba bangwe ba barutiwa ba gagwe ba a ngongorega, o a botšiša o re: “Na se se a le kgopiša? Bjale le tla re’ng ge e ba le bona Morwa wa motho a rotogela moo a bego a le gona pele? . . . Dipolelo tšeo ke le boditšego tšona ke moya e bile ke bophelo. Eupša go na le ba bangwe ba lena bao ba sa dumelego.” Ka baka la se, barutiwa ba bantši ba a tloga gomme ba se sa hlwa ba mo latela.—Johane 6:61-64.
Ka gona Jesu o botšiša baapostola ba gagwe ba 12 o re: “Na le lena le nyaka go sepela?” Petro o araba ka gore: “Morena, re tla ya go mang? Wena o na le mantšu a bophelo bjo bo sa felego; re dumetše gomme ra tseba gore o Mokgethwa wa Modimo.” (Johane 6:67-69) A mantšu ao a bontšhago potego, gaešita le ge mo nakong ye Petro le baapostola ba bangwe ba sa kwešiše ka botlalo thuto ya Jesu tabeng ye!
Le ge Jesu a thabetše karabo ya Petro, o re: “Na ga se ka le kgetha le le ba lesomepedi? Lega go le bjalo, yo mongwe wa lena ke mothomeletši.” (Johane 6:70) Jesu o bolela ka Judase Isikariote. Mohlomongwe lebakeng le Jesu o lemoga gore Judase o thoma go aroga.
Lega go le bjalo, ruri Jesu o kgotsofatšwa ke go tseba gore Petro le baapostola ba bangwe ga ba tlogele go mo latela le go dira modiro wa go phološa bophelo woo yena a o dirago.


text:
Peshitta ya Sesiria
—Go Tseba ka mo go Oketšegilego ka Histori ya Bofetoledi bja Mathomo bja Beibele
Ka 1892, basadi ba babedi ba mafahla e lego Agnes Smith Lewis le Margaret Dunlop Gibson ba ile ba tšea leeto la matšatši a senyane ka kamela gomme ba phatša leganata go ya Ngwakong wa Baitlami wa St. Catherine woo o bego o le kgauswi le Thaba ya Sinai. Ke ka baka la’ng basadi ba ba babedi bao ba obelelago nywaga ya bona ya bo-50 ba ile ba tšea leeto le nakong yeo go ya Bohlabela go bego go le kotsi kudu? Karabo ya potšišo ye e ka matlafatša tumelo ya gago mabapi le go nepagala ga Beibele.
NAKWANA pele ga ge Jesu a boela legodimong, o romile barutiwa ba gagwe gore ba nee bohlatse ka yena kua “Jerusalema, Judea ka moka le Samaria le go fihla karolong ya kgole ya lefase.” (Ditiro 1:8) Barutiwa ba ba phethile modiro wo ka phišego le ka go ba le sebete. Lega go le bjalo, bodiredi bja bona bo ile bja tsoša kganetšo e šoro kua Jerusalema, yeo e feleleditšego ka go bolawa ga Stefano ka baka la tumelo ya gagwe. Barutiwa ba bantši ba Jesu ba ile ba tšhabela Antiokia kua Siria, e lego o mongwe wa metse e megologolo Mmušong wa Roma wo o lego dikhilomithara tše ka bago tše 550 ka leboa la Jerusalema.—Ditiro 11:19.
Barutiwa ba ile ba tšwela pele ka modiro wa boboledi bja “ditaba tše dibotse” ka Jesu Antiokia gomme batho ba bantši bao e bego e se Bajuda ba ile ba fetoga badumedi. (Ditiro 11:20, 21) Le ge Segerika e be e le leleme leo le tlwaelegilego Antiokia, ka ntle ga motse le profenseng ka moka go be go bolelwa Sesiria kudu.
DITABA TŠE DIBOTSE DI FETOLELWA KA SESIRIA
Ka ge palo e kgolo ya Bakriste bao ba bego ba bolela Sesiria e be e oketšega ka lebelo lekgolong la bobedi la nywaga, go ile gwa nyakega gore ditaba tše dibotse di fetolelwe ka leleme la bona. Ka gona, go bonagala Sesiria, e sego Selatine, e be e le leleme la mathomo la go bolelwa moo leo go fetoletšwego dikarolo tša Mangwalo a Bakriste a Segerika ka lona.
Mo e ka bago ka 170 C.E., mongwadi wa Mosiria e lego Tatian (yo a phetšego ka 120 go ya go 173 C.E.) o ile a kopanya Diebangedi tše nne gomme a tšweletša ka Segerika goba ka Sesiria puku yeo ka tlwaelo e bitšwago Diatessaron, e lego lentšu la Segerika le le bolelago “[Diebangedi] ka moka tše nne.” Ka morago ga moo, Mosiria yo a bitšwago Ephraem (yo a phetšego ka 310 go ya go 373 C.E.) o ile a tšweletša puku yeo e bolelago ka Diatessaron, gomme puku ye e be e bontšha gore ka kakaretšo Bakriste bao ba bolelago Sesiria ba be ba diriša Diatessaron.
Le lehono re sa dutše re ka kgahlegela puku ya Diatessaron. Ka baka la’ng? Ka gobane lekgolong la bo-19 la nywaga, diithuti tše dingwe di be di ngangišana ka taba ya gore Diebangedi tše di be di ngwadilwe mafelelong a lekgolo la bobedi la nywaga, e lego magareng ga 130 C.E. le 170 C.E., le gona di be di ka se bolele dipego tše di nepagetšego ka bophelo bja Jesu. Lega go le bjalo, dingwalwa tša bogologolo tša Diatessaron tšeo di ilego tša hwetšwa ga e sa le go tloga nakong yeo di bontšhitše gore Diebangedi tša Mateo, Mareka, Luka le Johane di be di šetše di dirišwa magareng ga lekgolo la bobedi la nywaga. Ka gona di swanetše go ba di ngwadilwe pejana ga moo. Go oketša moo, ka ge Tatian ge a be a tšweletša puku ya Diatessaron a sa ka a diriša diebangedi tšeo go thwego ke tša apokrifa go etša ge a dirišitše Diebangedi tše nne tšeo di amogetšwego, gona go molaleng gore diebangedi tša apokrifa di be di sa lebelelwe e le tšeo di botegago goba tšeo di amogelegago.
Mathomong a lekgolo la bohlano la nywaga, phetolelo ya Beibele ya Sesiria e ile ya dirišwa ka leboa la Mesopotamia. Phetolelo ye e ka ba e dirilwe lekgolong la nywaga la bobedi goba la boraro C.E., gomme e be e akaretša dipuku ka moka tša Beibele ntle le 2 Petro, 2 le 3 Johane, Juda le Kutollo. Phetolelo ye e be e tsebja e le Peshitta, yeo e bolelago “Bonolo” goba selo seo se “Kwagalago.” Peshitta ke e nngwe ya diphetolelo tša kgalekgale le tše bohlokwa kudu tšeo di thušitšego ge go be go fetolelwa Beibele.
Se se kgahlišago ke gore go na le letlakala leo le tšwago gare ga sengwalwa sa Peshitta leo le ngwadilwego ngwaga woo o sepedišanago le 459/460 C.E., gomme ya ba sengwalwa sa Beibele sa kgalekgale seo se nago le ngwaga wo se ngwadilwego ka wona. Mo e ka bago ka 508 C.E., phetolelo ya Peshitta e ile ya kaonefatšwa gomme ya akaretša dipuku tše hlano tšeo di bego di hlaela. Phetolelo ye e be e bitšwa Philoxenian Version.
GO HWEDITŠWE DINGWALWA TŠE DINGWE TŠA SESIRIA
Go ba go fihla lekgolong la bo-19 la nywaga, mo e ka bago dikopi ka moka tšeo di tsebjago tša Mangwalo a Bakriste a Segerika di be di etšwa lekgolong la bohlano la nywaga goba ka morago ga moo. Ka baka le, diithuti tša Beibele di be di kgahlišwa kudu ke diphetolelo tša peleng tše bjalo ka Latin Vulgate le Peshitta ya Sesiria. Ka nako yeo, ba bangwe ba be ba dumela gore Peshitta e fetoletšwe go tšwa phetolelong ya kgale e kaonefaditšwego ya Sesiria. Eupša phetolelo ye e be e sa tsebje. Ka ge phetolelo ye ya kgale e be e le ya lekgolong la bobedi la ngwaga, gona phetolelo ye e be e ka thuša ge go be go fetolelwa Beibele nywageng ya mathomo, ka gona e be e ka se thuše diithuti tša Beibele. Na ruri go be go na le phetolelo ya kgale e kaonefaditšwego ya Sesiria? Na e be e hwetšwa?
Ee, e be e le gona! Ge e le gabotse, dingwalwa tše bjalo tše pedi di ile tša hwetšwa. Sa pele ke sengwalwa sa lekgolong la bohlano la nywaga. Se be se le gare ga dingwalwa tše dintši tša Sesiria tšeo di hweditšwego Musiamong wa Brithania ka 1842 go tšwa ngwakong wa baitlami wo o bego o le Leganateng la Nitria kua Egipita. Sengwalwa se se be se bitšwa Curetonian Syriac ka gobane se be se hweditšwe le go gatišwa ke William Cureton, e lego mothuši wa mmoloki wa dingwalwa wa musiamo. Mangwalo a a bohlokwa a be a na le Diebangedi tše nne tša go latelana, e lego Mateo, Mareka, Johane le Luka.
Sengwalwa sa bobedi seo se lego gona go fihla le mehleng ya rena ke Sinaitic Syriac. Go hwetšwa ga sona go tswalanywa le basadi ba mafahla bao go boletšwego ka bona mathomong a sehlogo se. Gaešita le ge Agnes a sa ka a ya yunibesithing, o ithutile maleme a seswai a šele, gomme le lengwe la ona ke Sesiria. Ka 1892, Agnes o ile a hwetša selo se bohlokwahlokwa ngwakong wa baitlami wa St. Catherine kua Egipita.
O hweditše sengwalwa sa Sesiria phapošing e nyenyane ya leswiswi. O itše: “Se be se sa bogege ka ge se be se šilafetše kudu e bile mo e ka bago matlakala a sona ka moka a be a kgomagane ka ge se be se sa dirišwe” ka nywaga e masomesome. Lega go le bjalo, ge Agnes a se bula o ile a hwetša mantšu “a Mateo,” “a Mareka,” goba “a Luka.” Seo a bego a se swere ka diatleng tša gagwe e be e le Syriac codex yeo e ka bago e feleletše ya Diebangedi tše nne! Ga bjale diithuti di dumela gore codex ye e be e ngwadilwe mafelelong a lekgolo la bone la nywaga.
Sinaitic Syriac e lebelelwa e le e nngwe ya dingwalwa tše bohlokwahlokwa tša Beibele tšeo di ilego tša hwetšwa, yona gotee le dingwalwa tša Segerika tše bjalo ka Codex Sinaiticus le Codex Vaticanus. Bjale go dumelwa gore dingwalwa tša Curetonia le tša Sinaitic ke dikopi tša Diebangedi tša kgale tša Sesiria tšeo di ngwadilwego mafelelong a lekgolo la bobedi la nywaga goba mathomong a lekgolo la boraro la nywaga.
“LENTŠU LA MODIMO WA RENA LE TLA DULA LE LE GONA GO IŠA MEHLENG YA NENG LE NENG”
Na lehono dingwalwa tše di ka hola barutwana ba Beibele? Ga go pelaelo gore di ka ba hola! Tšea ka mohlala phetho yeo go thwego ke e telele yeo e lego Ebangeding ya Mareka, yeo Dibeibeleng tše dingwe e tšwelelago ka morago ga lengwalo la Mareka 16:8. E tšwelela go Codex Alexandria ya Segerika ya lekgolo la bohlano la nywaga le Latin Vulgate gotee le dingwalweng tše dingwe. Lega go le bjalo, go na le dingwalwa tše pedi tšeo di lego molaong tša lekgolong la bone la nywaga—Codex Sinaiticus le Codex Vaticanus—ka moka di felela ka Mareka 16:8. Sinaitic Syriac ga e na phetho ye e telele, e lego seo se neago bohlatse bja gore phetho ye e ile ya oketšwa moragonyana gomme mathomong e be e se karolo ya Ebangedi ya Mareka.
Ela hloko mohlala o mongwe. Lekgolong la bo-19 la nywaga, mo e ka bago diphetolelo ka moka tša Beibele di ile tša tsenya thuto ya maaka ya Boraro Botee go 1 Johane 5:7. Lega go le bjalo, thuto ye ga e tšwelele dingwalweng tša kgalekgale tša Segerika. Ga e tšwelele gaešita le ka go Peshitta, ka gona se se hlatsela gore go tsenywa ga yona go 1 Johane 5:7 ke bohlatse bja gore temana ye ya Beibele e fetoletšwe ka tsela e fošagetšego.
Go molaleng gore Jehofa Modimo o bolokile Lentšu la gagwe le Lekgethwa go etša ge a holofeditše. Ka go lona re holofetšwa gore: “Bjang bjo botala bo omile, matšoba a ponne; eupša ge e le lentšu la Modimo wa rena le tla dula le le gona go iša mehleng ya neng le neng.” (Jesaya 40:8; 1 Petro 1:25) Phetolelo yeo e tsebjago e le ya Peshitta e kgatha tema e bohlokwa go fetišetšeng molaetša o nepagetšego wa Beibele bathong ka moka.
Ithute ka mo go oketšegilego
Beibele—Puku e Tšwago go Modimo
Beibele e ka go thuša bjang gore o lebeletšane le mathata a motho ka noši? Ke ka baka la’ng o swanetše go bota diporofeto tša yona?


text:
Ba Ile ba Ikgafa ka go Rata
—Kua Ghana
NA O TSEBA ngwanabo rena goba kgaetšedi yo a hudugetšego nageng e šele moo go nyakegago bagoeledi ba oketšegilego ba Mmušo? Gantši Dihlatse tše bjalo re bolela gore di ile tlhokagalong. Na o kile wa ipotšiša gore: ‘Ke’ng seo se ba tutueletšago go hlankela dinageng dišele? Ba dira’ng gore ba kgone go tsenela mohuta wo wa tirelo? Na le nna nka kgona go tšea karolo go wona?’ Tsela e botse ya go hwetša dikarabo tša dipotšišo tšeo ke gore re boledišane le bana babo rena bao le dikgaetšedi. Bjale a re direng bjalo.
KE ENG SEO SE BA TUTUELETŠAGO GO DIRA SE?
Ke’ng seo se dirilego gore o thome go nagana ka go hlankela nageng e šele moo go nyakegago bagoeledi ba oketšegilego? Amy, yo a lego nywageng ya bo-30, o tšwa United States. O re: “Ke feditše nywaga e mentši ke nagana ka go hlankela nageng e šele, eupša ke be ke bona nka se tsoge ke kgonne.” Ke’ng seo se fetotšego pono ya gagwe? O re: “Ka 2004, banyalani bao ba bego ba hlankela kua Belize ba ile ba re ke ba etele gomme ke bule madibogo le bona ka kgwedi e tee feela. Ke ile ka dira bjalo gomme ka thabela bobulamadibogo! Ka morago ga ngwaga, ke ile ka hudugela Ghana go yo hlankela ke le mmulamadibogo.”
Nywageng e fetilego, Stephanie, yo ga bjale a lego nywageng ya bo-20 yo le yena a tšwago United States, o ile a lebeledišiša maemo a gagwe gomme a ipotša gore: ‘Ke phetše gabotse mmeleng e bile ga ke na boikarabelo ka lapeng. Ge e le gabotse, nka dira mo go oketšegilego tirelong ya Jehofa go feta gona bjale.’ Go itlhahloba mo go bjalo go ile gwa mo tutueletša gore a hudugele Ghana e le gore a šomele Jehofa kudu. Filip le Ida, e lego banyalani ba babulamadibogo bao ba tšwago Denmark, ba be ba dutše ba nagana ka go hudugela tšhemong yeo go nyakegago bagoeledi ba oketšegilego. Ba ile ba nagana ka ditsela tšeo ba ka phethagatšago kganyogo yeo ya bona. Filip o re: “Ge sebaka se bulega, go ile gwa ba bjalo ka ge eka Jehofa o re go rena, ‘Eyang!’” Ka 2008 ba ile ba hudugela Ghana gomme ba hlankela moo ka nywaga ya ka godimo ga e meraro.
Hans le Brook, e lego banyalani ba babulamadibogo bao ba lego nywageng ya bo-30 ba hlankela United States. Ka 2005 ba ile ba thuša modirong wa tlhakodišo ka morago ga gore ledimo la Katrina le hlasele naga yeo. Ka morago, ba ile ba tlatša difomo tša go kgopela go thuša medirong ya go aga dinageng dišele eupša ba se bitšwe. Hans o gopola ka gore: “Ge re be re le kopanong, re ile ra kwa polelo yeo e bego e bolela ka Kgoši Dafida gore o ile a dumela ge Jehofa a be a re a ka se mo dumelele go aga tempele, ka gona a fetoša pakane ya gagwe. Ntlha yeo e ile ya re thuša go bona gore ga se phošo go phegelela dipakane tše dingwe tirelong ya Jehofa.” (1 Dikor. 17:1-4, 11, 12; 22:5-11) Brook o oketša ka gore: “Jehofa o be a nyaka gore re kokote mojakong o mongwe.”
Ka morago ga go kwa diphihlelo tšeo di kgahlišago go tšwa go bagwera ba bona bao ba bego ba hlankela dinageng dišele, Hans le Brook ba ile ba tutueletšega go leka go bula madibogo nageng e šele. Ka 2012 ba ile ba ya Ghana gomme ba hlankela moo ka dikgwedi tše nne ba thuša phuthegong ya polelo ya diatla. Le ge ba ile ba swanelwa ke gore ba boele United States, monate wo ba o kwelego kua Ghana o ile wa dira gore ba dule ba etiša Mmušo pele. Go tloga ka nako yeo ba ile ba thuša ka go aga ofisi ya lekala kua Micronesia.
KAMOO BA FIHLELETŠEGO DIPAKANE TŠA BONA
O ile wa dira’ng gore o kgone go hlankela moo go nyakegago bagoeledi ba oketšegilego? Stephanie o re:“Ke ile ka dira nyakišišo ka dihlogong tša Morokami tšeo di bolelago ka go hlankela moo go nyakegago bagoeledi ba oketšegilego. * Le gona ke ile ka boledišana le bagolo ba phuthegong ya gešo le molebeledi wa tikologo le mosadi wa gagwe ka kganyogo ya ka ya go hlankela nageng e šele. Go feta tše ka moka, ke be ke botša Jehofa pakane ya ka gantši.” Ka nako e swanago, Stephanie o ile a nolofatša bophelo bja gagwe, e lego seo se ilego sa mo thuša go boloka tšhelete ya gore a tle a kgone go itlhokomela ge a hlankela nageng e šele.
Hans o re: “Re ile ra rapela Jehofa gore a re hlahle ka gore re be re nyaka go ya moo a bego a nyaka gore re ye gona. Le gona re ile ra botša Jehofa letšatši leo re nyakago go huduga ka lona.” Banyalani ba ba ile ba romela diofisi tše nne tša makala mangwalo a bona. Ka morago ga gore ofisi ya lekala ya Ghana e ba arabe, ba ile ba ya moo, ba ipoditše gore ba yo fetša dikgwedi tše pedi feela. Hans o re: “Re ile ra thabela go šoma le phuthego ya moo kudu, moo re ilego ra hlankela moo nako e teletšana.”
George le Adria, e lego banyalani ba Canada bao ba lego nywageng ya bo-30, ba be ba tseba gore Jehofa o šegofatša diphetho tše dibotse, e sego feela maikemišetšo a mabotse. Ka gona ba ile ba gata megato ya go fihlelela pakane ya bona. Ba ile ba ikgokaganya le kgaetšedi yo a bego a hlankela moo go nyakegago bagoeledi ba oketšegilego kua Ghana gomme ba mmotšiša dipotšišo tše dintši. Le gona ba ile ba ngwalela ofisi ya lekala ya kua Canada le ya kua Ghana mangwalo. Adria o re: “Ka morago ga moo, re ile ra nolofatša bophelo bja rena go feta kamoo re bego re dirile.” Diphetho tšeo di ile tša ba thuša go hudugela Ghana ka 2004.
GO RAROLLA MATHATA
Ke mathata afe ao o ilego wa ba le ona ge o se na go huduga, le gona o ile wa a rarolla bjang? Bothata bja mathomo bja Amy e be e le go hlologela gae. O re: “Dilo ka moka di be di fapane le tšeo ke bego ke di tlwaetše.” Amy o ile a thušwa ke eng? O re: “Ditho tša lapa lešo di be mphounela gomme di mpotša gore di leboga tirelo ya ka gomme seo se ile sa nthuša go dula ke gopola lebaka la ka la go hudugela moo. Ka morago nna le lapa lešo re ile ra thoma go boledišana inthaneteng. Ka ge re be re bonana bidiong, lapa lešo le ile la se sa bonagala le le kgole.” Amy o re go gwerana le kgaetšedi wa moo go ile gwa mo thuša go tlwaela ditšo tša moo. O re: “Mogwera wa ka o ile a ba motho yo ke ithekgago ka yena. Nako le nako ke be ke botšiša yena ge ke sa kwešiše lebaka leo batho ba moo ba dirago dilo ka tsela e itšego. O ile a nthuša go tseba dilo tšeo ke swanetšego go di dira le tšeo ke swanetšego go di phema, e lego seo se ilego sa nthuša go thabela tirelo ya ka.”
George le Adria ba re ge ba be ba eya Ghana la mathomo, ba ile ba ikwa eka ba boetše mehleng ya kgale. Adria o re: “Go e na le go hlatswa ka motšhene, re be re šomiša dipakete. Go apea go be go bonala go tšea ngwaga go feta kamoo re bego re tlwaetše ka gona. Eupša ge nako e dutše e eya, re ile ra tlwaela.” Brook o re: “Ka ntle le mathata ao rena babulamadibogo re kopanago le ona, re ipshina ka bophelo. Ge re kopanya diphihlelo tše di kgahlišago tšeo re bilego le tšona tirelong, di ba bjalo ka matšoba a mabotsana.”
BODIREDI BJO BO KGOTSOFATŠAGO
Ke ka baka la’ng o kgothaletša ba bangwe gore ba tsenele mohuta wo wa tirelo? Stephanie o re: “Go šoma tšhemong yeo batho ba tlogago ba rata go ithuta therešo moo ba bilego ba nyaka gore o bale le bona letšatši le lengwe le le lengwe go a thabiša. Go yo hlankela moo go nyakegago bagoeledi ba oketšegilego e bile e nngwe ya diphetho tše dibotse tšeo ke di dirilego!” Ka 2014, Stephanie le Aaron ba ile ba nyalana gomme lehono ba hlankela ofising ya lekala ya Ghana.
Christine, e lego mmulamadibogo yo a tšwago Jeremane, yo ga bjale a lego nywageng ya bo-30 o re: “E tloga e le phihlelo e botse kudu.” Christine o hlanketše kua Bolivia pele a hudugela Ghana. O oketša ka gore: “Ka ge ke le kgole le ba lapa la gešo, ke dula ke rapela Jehofa gore a nthuše. Ke wa kgonthe go nna go feta peleng. Ke bile ke thabela botee bjo bo makatšago bjo bo lego gona gare ga batho ba Jehofa. Tirelo ye e dirile gore ke thabele bophelo.” Christine o sa tšwa go nyalana le Gideon, gomme ba tšwela pele ba hlankela kua Ghana.
Filip le Ida ba re botša seo ba se dirilego go thuša dithuto tša bona tša Beibele gore di dire tšwelopele. Ba re: “Re kile ra ba le dithuto tša Beibele tše 15 goba go feta moo, eupša re ile ra di fokotša gore e be tše 10 e le gore re kgone go ruta barutwana ba rena gabotse.” Na barutwana bao ba ile ba holega? Filip o re: “Ke be ke bala le lesogana leo le bitšwago Michael. Re be re kgona go bala letšatši le lengwe le le lengwe e bile o be a lokišetša gabotse moo re ilego ra fetša go ithuta puku ya Seo Beibele e se Rutago ka kgwedi e tee. Ka morago ga moo, Michael o ile a ba mogoeledi yo a sa kolobetšwago. Letšatšing la gagwe la mathomo tšhemong, o ile a mpotšiša gore: ‘Na o ka nthuša ka dithuto tša ka tša Beibele?’ Ke ile ka mo lebelela ke maketše. Michael o ile a mpotša gore o be a bala Beibele le batho ba bararo gomme a nyaka gore ke mo thuše go swara thuto le batho bao.” Efo nagana
Amy o hlalosa gore o ile a lemoga kapejana gore go nyakega bagoeledi ba oketšegilego nageng yeo. O re: “Ka moragonyana ga gore re fihle Ghana, re ile ra šoma tšhemo motsaneng o itšego gomme ra tsoma difoa. Ga se ra hwetša sefoa se tee feela, eupša re ile ra hwetša tše seswai motsaneng woo!” Ge nako e dutše e eya, Amy o ile a nyalana le Eric, gomme ba hlankela e le babulamadibogo ba kgethegilego. Ba hlankela phuthegong ya polelo ya diatla go thuša ba bangwe ba bagoeledi ba difoa ba fetago 300 gotee le batho ba bangwe ba difoa bao ba thabelago ba nageng yeo. George le Adria ba ile ba latswa seo go ba moromiwa go lego sona ka go hlankela kua Ghana. Nagana gore ba ile ba thaba bjang ge ba be ba laletšwa go tla klaseng ya bo-126 ya Sekolo sa Gilead! Lehono ba hlankela e le baromiwa kua Mozambique.
BA BE BA TUTUETŠWA KE LERATO
Go a kgothatša go bona batho ba bantši bao ba tšwago dinageng tše dingwe ba šoma ka thata gotee le bana babo rena le dikgaetšedi ba dinageng tšeo ba hudugetšego go tšona gore ba bune. (Joh. 4:35) Batho ba e ka bago ba 120 ba a kolobetšwa kua Ghana bekeng e nngwe le e nngwe. Go fo swana le batho ba ba 17 bao ba hudugetšego Ghana go yo thuša moo go nyakegago bagoeledi ba oketšegilego, baebangedi ba bantši lefaseng ka moka ba tutueditšwe ke go rata Jehofa gore ba ‘ithaope.’ Ba hlankela mafelong ao go nyakegago bagoeledi ba oketšegilego ba Mmušo. Ruri baithaopi ba ba thabiša pelo ya Jehofa!
^ par. 9 Ka mohlala, bona sehlogo se se rego, “Na o ka Hlankela Moo go Nyakegago Bagoeledi ba Oketšegilego ba Mmušo?” ka go Morokami wa April 15 le se se rego, “Na o ka ‘Tshelela Matsedonia’?” ka go Tirelo ya Mmušo ya August 2011.


text:
SIERRA LEONE LE GUINEA
1945-1990 ‘Go Tliša ba Bantši go Lokeng’
—Dan. 12:3. (Karolo 2)
Go Hlompha Mpho ya Modimo ya Lenyalo
Ge William Nushy a šetše a tlwaelane le maemo kabelong ya gagwe, o ile a lemoga gore bagoeledi ba bangwe ba be ba sa phele ka go dumelelana le melao ya Jehofa ya mabapi le lenyalo. Banyalani ba bangwe ba be ba nyalane ka setšo, gomme ba dula gotee eupša ba se ba ngwadiša manyalo a bona ka semolao. Ba bangwe ba be ba latela setšo sa moo sa gore monna ga a nyale mosadi go fihlela a ima, ba re ba kgonthišetša pele gore lenyalong la bona go tla ba le bana.
Ka gona ka May 1953, ofisi ya lekala e ile ya ngwalela phuthego e nngwe le e nngwe lengwalo gomme ya hlalosa ka mo go kwagalago pono ya Beibele ka lenyalo. (Gen. 2:24; Baroma 13:1; Baheb. 13:4) Banyalani ba ile ba newa sebaka sa gore ba ngwadiše manyalo a bona. Ge ba be ba ka se dire bjalo, ba be ba tla ntšhwa ka phuthegong.—1 Bakor. 5:11, 13.
Bagoeledi ba bantši ba ile ba thabišwa ke phetogo ye. Lega go le bjalo, ba bangwe ba ile ba ngongorega. Bagoeledi ba ka godimo ga seripa ba diphuthegong tše pedi ba ile ba tlogela mokgatlo wa Jehofa. Lega go le bjalo, bao ba ilego ba dula ba botega ba ile ba oketša tirelo ya bona go bontšha gore Jehofa o be a ba šegofatša.
Ka morago ga gore bana babo rena ba dire maiteko a magolo, go ile gwa hwetšwa gore Holo ya Mmušo ya Freetown e be e swanelega go ka dirišetšwa go ngwadiša manyalo ao. Ka September 3, 1954, bana babo rena ba ile ba nyadiša banyalani ba pele semmušo. Ka morago, mmušo o ile wa kgetha bana babo rena dileteng tše šupago nageng ka bophara gore e be banyadiši. Se se ile sa dira gore batho ba bantši bao ba thabelago ba ngwadiše manyalo a bona semolao le go swanelega go ba bagoeledi ba ditaba tše dibotse.
Batho ba bantši ba ba thabelago bao ba bego ba nyetše basadi ba bantši le bona ba ile ba gata megato ya go phela ka go dumelelana le melao ya Modimo. Samuel Cooper, yoo ga bjale a dulago kua Bonthe o re: “Ka 1957, ke ile ka thoma go ya dibokeng le basadi ba ka ba babedi gomme go se kgale ka ngwadiša Sekolong sa Bodiredi sa Pušo ya Modimo. Ka letšatši le lengwe, ke ile ka abelwa polelo yeo e bego e bolela ka lenyalo la Bakriste. Ge ke dutše ke dira nyakišišo ka polelo yeo, ke ile ka lemoga gore ke swanetše go lokolla mosadi wa bobedi. Ge ke be ke botša ba leloko taba yeo, ka moka ga bona ba ile ba se kwane le nna. Mosadi wa ka wa bobedi o be a mpelegetše ngwana, mola wa pele e be e le moopa. Eupša ke be ke feditše le pelo gore ke nyaka go phela ka melao ya motheo ya Mangwalo. Mosadi wa ka wa bobedi o ile a dumela go boela gae gomme ka šala ke maketše ge mosadi wa ka wa pele a thoma go ba le bana. Gona bjale mosadi wa ka yo e bego e le moopa o mpelegetše bana ba bahlano.”
Ge Honoré Kamano, yo le yena a bego a thabela gomme a dula ka mošola wa mollwane kua Guinea a be a lokolla ba babedi ba basadi ba gagwe ba bararo, mosadi wa gagwe wa pele o ile a reta kgato yeo a e tšerego ke moka a thoma go tšeela therešo godimo. Le ge yo mongwe wa basadi ba gagwe ba banyenyane a be a nyamile gore o boela gae, le yena o ile a reta Honoré Kamano ka go tšeela ga gagwe godimo melao ya motheo ya Beibele. O ile a kgopela go swarelwa thuto ya Beibele gomme ka morago a ineela go Jehofa.
Dihlatse tša Jehofa di tsebja kudu e le batho bao ba hlomphago lenyalo
Lehono, Dihlatse tša Jehofa di tsebja kudu Sierra Leone le Guinea e le batho bao ba hlomphago lenyalo. Go botega ga tšona lenyalong go kgabiša thuto ya Modimo le go mo tumiša e le Mothomi wa thulaganyo ya lenyalo.—Mat. 19:4-6; Tito 2:10.
Dingongorego Kua Freetown
Ka 1956, dialoga tše dingwe tše pedi tša Gilead e lego Charles le Reva Chappell, ba ile ba goroga Freetown. Ge ba le tseleng ya go ya legaeng la baromiwa, ba ile ba šala ba ahlame ge ba bona leswao le legolo leo le bego le tsebatša polelo ya Beibele yeo e bego e tla newa Holong ya Wilberforce Memorial. Charles o re: “Seboledi e be e tlo ba C.N.D. Jones, e lego moemedi wa ‘Ecclesia of Jehovah’s Witnesses.’”
Jones yo a bego a ipolela gore ke yo mongwe wa batlotšwa, o be a etelela pele sehlotswana seo se bego se hlanogetše phuthego ya kua Freetown nywaga e mmalwa pejana. Sehlotswana sa gagwe se be se ipolela gore ke sona dihlatse tša Jehofa tša therešo gomme se kwera baromiwa le bao ba bego ba botegela baemedi ba mokgatlo ka gore ke “baradia” le “merwalo ya go tšwa Gilead.”
Maemo a ile a mpefala ge Jones le ba bangwe ba bathekgi ba gagwe ba be ba kgaolwa. Chappell o re: “Tsebišo yeo e ile ya tšhoša bana babo rena ba bangwe bao ba bego ba thekga go se nene bangongoregi bao. Ba bangwe ba bona ba ile ba ngongorega phatlalatša. Bona le ba bangwe ba ile ba tšwela pele ba dirišana le marabele ao gomme ba leka go šitiša diboka le dithulaganyo tša tirelo ya tšhemo. Bangongoregi bao ba be ba dula gotee ka dibokeng karolwaneng yeo e ilego ya feleletša e bitšwa gore ke ya bangongoregi. Ba bantši ba bona ba ile ba feleletša ba tlogetše therešo. Eupša ba bangwe ba bona ba ile ba hlaphogelwa moyeng gomme ya ba bagoeledi ba mafolofolo.”
Go botega ga ba bantši go ile gwa dira gore moya wa Modimo o dule o šoma ntle le tšhitišo. Ge molebeledi yo a etelago makala e lego Harry Arnott a be a etetše Freetown ngwageng o latetšego, o ile a re: “Ye ke koketšego e kgolo yeo re sa kago ra e bona mo Sierra Leone nywageng e mentši e fetilego. Se se re kgonthišetša gore dikgolo di sa etla.”
Go Ruta Makisi
Gateetee ka morago ga ketelo ya Ngwanabo rena Arnott, Charles Chappell o ile a amogela lengwalo le le tšwago go ngwanabo rena yo mongwe wa Liberia yeo e lego kgauswi le Sierra Leone. Ngwanabo rena yoo o be a nyaka gore ba leloko la gabo kua Sierra Leone ba botšwe ditaba tše dibotse. E be e le wa morafo wa Makisi, e lego morafo woo o bego o dula dithabeng tše di tletšego dithokgwa le meedi yeo e kopanyago Sierra Leone, Liberia le Guinea. Go bonagala eka batho ba bantši bao ba bego ba bolela Sekisi ba be ba nyaka go ithuta Beibele.
Ka ge Makisi a mantši a be a sa kgone go bala le go ngwala, bana babo rena ba ile ba rulaganya diklase tša go ithuta go bala le go ngwala kua Koindu gore ba rute Makisi ao dithuto tša motheo tša Beibele. Barutwana ba bantši ba ile ba kgeregela diklaseng tšeo. Charles o gopola ka gore: “Go se kgale, sehlopha seo ke ge se šetše se na le bagoeledi ba bafsa ba 5, ya ba ba 10, ba 15 gomme ya feleletša e le ba 20. Batho ba be ba amogela therešo ka lebelo moo ke ilego ka ba ka belaela gore ke bagoeledi ba kgonthe. Ke be ke fošitše. Ga se feela gore ba bantši ba bona ba be ba botega, eupša ba be ba bile ba fišega!”
Go se go ye kae, bagoeledi bao ba bafsa ba mafolofolo ba ile ba phatlalatša ditaba tše dibotse le metseng e mengwe ka ntle ga Koindu gomme ba feleletša ba di bolela le nageng ya kgauswi ya Guinea. Ba be ba sepela diiri tše dintši go phatša meboto ba bolela ditaba tše dibotse dipolaseng le metsaneng. Eleazar Onwudiwe, yo e bego e le molebeledi wa tikologo mehleng yeo o re: “Go be go feta dibekebeke, ka dinako tše dingwe dikgwedikgwedi, re sa kwe modumo wa koloi.”
Ge bana babo rena ba Makisi ba dutše ba gaša peu ya Mmušo le go e nošetša, Modimo o be a e godiša. (1 Bakor. 3:7) Ge lesogana le lengwe la sefofu le be le ekwa therešo, le ile la swara ka hlogo pukwana ya matlakala a 32 ya “This Good News of the Kingdom.” Ka morago, le be le kgona go gopola serapa se sengwe le se sengwe ge le le bodireding le ge le swere dithuto tša Beibele. Le be le šia batho ba tlabegile. Mosadi yo mongwe wa sefoa yo a ilego a amogela therešo o ile a dira diphetogo tše dikgolo moo mogadibo wa gagwe a ilego a thoma go tla dibokeng, a sepela ka maoto dikhilomithara tša ka godimo ga tše lesome go ya moo.
Modiro wa boboledi morafong wa Makisi o ile wa gola ka lebelo la mmutla. Go ile gwa hlongwa phuthego e nngwe, go tloga moo tša hlongwa ka go latelana. Bagoeledi ba e ka bago ba 30 ba ile ba tšea bobulamadibogo. Kgoši ya motseng wa Koindu e ile ya kgahlwa ke therešo gomme ya re nea setsha gore re age Holo ya Mmušo. Ka morago ga gore batho ba ka godimo ga ba 500 ba be gona kopanong ya tikologo kua Kailahun, go ile gwa hlongwa phuthego le gona moo. Go se go ye kae, seripagare sa Dihlatse kua Sierra Leone e be le tša morafo wa Makisi, gaešita le ge morafo wo o be o le ka tlase ga pedi lekgolong ge o bapetšwa le badudi ba moo.
Tšwelopele ye ga se ya ka ya kgahla bohle, kudukudu baetapele ba bodumedi ba Makisi. Ba tletše lehufa, ba ile ba ikemišetša go kgaotša modiro wa bana babo rena ba. Potšišo e be e le gore: Ba be ba tla dira seo bjang, le gona neng?


text:
Phela ka go Dumelelana le Thapelo ya Mohlala
—Karolo I
“Leina la gago a le kgethagatšwe.”—MATEO 6:9.
1. Ge re bolela ditaba tše dibotse, re ka diriša bjang thapelo ya Jesu yeo e lego go Mateo 6:9-13?
BATHO ba bantši ba tseba mantšu a thapelo yeo e lego go Mateo 6:9-13. Ge re bolela ditaba tše dibotse, re diriša mantšu a thapelo ye go ruta batho gore Mmušo wa Modimo ke pušo ya kgonthe yeo e tlago go fetoša lefase gore e be paradeise. Le gona re diriša mantšu a rego “leina la gago a le kgethagatšwe” go bontšha batho gore Modimo o na leina le gore re swanetše go le swara ka tsela e kgethwa.—Mateo 6:9.
2. Re tseba bjang gore Jesu o be a sa nyake gore re boeletše mantšu a swanago nako le nako ge re rapela?
2 Na Jesu o be a nyaka gore re boeletše mantšu ao nako le nako ge re rapela, go etša ge ba bantši ba dira bjalo? Aowa. Jesu o be a itše: “Ge o rapela, o se ke wa boaboetša dilo tše di swanago.” (Mateo 6:7) Nakong e nngwe, ge a be a ruta barutiwa ba gagwe go rapela, o ile a boeletša thapelo yeo a ba rutilego yona eupša a se diriše mantšu a swanago tlwaa. (Luka 11:1-4) Ka gona Jesu o be a re nea thapelo ya mohlala go re ruta gore ke dilo tša mohuta ofe tšeo re swanetšego go di rapelela.
3. O ka ipotšiša dipotšišo dife ge o dutše o hlahlobišiša thapelo ya mohlala?
3 Sehlogong se le go seo se latelago, re tlo hlahlobišiša thapelo ya mohlala. Ge re dutše re dira seo, ipotšiše gore: ‘Thapelo ye e ka nthuša bjang go kaonefatša dithapelo tša ka?’ Le gona potšišo ya bohlokwa kudu ke ya gore: ‘Na ke phela ka go dumelelana le thapelo ya mohlala?’
“TATAGO RENA WA MAGODIMONG”
4. Polelwana yeo e rego “Tatago rena” e re gopotša’ng, gona ke bjang Jehofa e lego Tatago rena?
4 Jesu o thomile thapelo ye ka gore: “Tatago rena.” Se se re gopotša gore Jehofa ke Tatago bana babo rena le dikgaetšedi ka moka lefaseng ka bophara. (1 Petro 2:17) Bao Jehofa a ba kgethilego gore ba yo phela legodimong o ba amogetše e le barwa ba gagwe, ka gona ke Tatago bona ka tsela e kgethegilego. (Baroma 8:15-17) Bao ba tlago go phela ka mo go sa felego mo lefaseng le bona ba ka mmitša ‘Tate.’ Jehofa o ba nea bophelo gomme o ba nea dinyakwa tša bona ka lerato. Ba tla bitšwa “bana ba Modimo” ge ba šetše ba phethagetše gomme ba botegetše Jehofa tekong ya mafelelo.—Baroma 8:21; Kutollo 20:7, 8.
5, 6. Mpho e kaonekaone yeo batswadi ba ka e neago bana ba bona ke efe, gona ngwana yo mongwe le yo mongwe o swanetše go dira’ng ka mpho yeo? (Bona seswantšho seo se lego mathomong a sehlogo.)
5 Batswadi ba nea bana ba bona mpho ge ba ba thuša go kwešiša gore Jehofa ke Tatago bona wa legodimong le ge ba ba ruta go mo rapela. Molebeledi yo mongwe wa tikologo Afrika Borwa o re: “Go tloga letšatšing la ge barwedi ba rena ba belegwa, ke be ke rapela le bona bošego bjo bongwe le bjo bongwe ka ntle le ge ke be ke se gona gae. Gantši barwedi ba rena ba re ga ba gopole seo ke bego ke se bolela dithapelong tšeo. Eupša ba gopola gore go be go foka moya wa mohuta ofe, bohlokwa bja go bolela le Tatago rena e lego Jehofa, le go ikwa ba na le khutšo e bile ba bolokegile. Gateetee ge ba kgona go rapela, ke ile ka ba kgothaletša gore ba rapelele godimo gore ke kgone go kwa ge ba botša Jehofa dikgopolo tša bona le go mo tšhollela maikwelo a bona. Se e be e le sebaka se sebotse sa go tseba seo se lego ka dipelong tša bona. Ke moka ka botho ke ile ka ba thuša gore ba akaretše dikarolo tše bohlokwa tša thapelo ya mohlala dithapelong tša bona e le gore di kgone go kwagala.”
6 Barwedi ba gagwe ba ile ba tšwela pele ba batamela kgauswi le Jehofa le ge ba godile. Gona bjale ba nyetšwe gomme bona le banna ba bona ba hlankela Jehofa tirelong ya nako e tletšego. Mpho e kaonekaone yeo batswadi ba ka e neago bana ba bona ke go ba ruta gore Jehofa o gona le gore e ka ba mogwera wa bona yo mogolo. Eupša ngwana yo mongwe le yo mongwe o swanetše go dula a na le tswalano ya kgauswi le Jehofa.—Psalme 5:11, 12; 91:14.
“LEINA LA GAGO A LE KGETHAGATŠWE”
7. Re na le tokelo efe, eupša re swanetše go dira’ng?
7 Re na le tokelo ya go tseba leina la Modimo le go ba “batho ba leina la gagwe.” (Ditiro 15:14; Jesaya 43:10) Re rapela ka gore: “Leina la gago a le kgethagatšwe,” ke gore, le dirwe le lekgethwa. Le gona re kgopela Jehofa gore a re thuše re se ke ra dira goba ra bolela selo le ge e le sefe seo se ka mo hlomphollago. Ga se ra swanela go swana le batho ba bangwe ba lekgolong la pele la nywaga bao ba ilego ba se dire seo ba bego ba se ruta ba bangwe. Paulo o ba ngwaletše gore: “Leina la Modimo le rogakwa gare ga ditšhaba ka baka la lena.”—Baroma 2:21-24.
8, 9. Nea mohlala wa kamoo Jehofa a thušago bao ba nyakago go kgethagatša leina la gagwe.
8 Re dira sohle seo re ka se kgonago go hlompha leina la Jehofa. Kgaetšedi yo mongwe wa kua Norway yo a ilego a šala a nnoši le morwa wa gagwe wa nywaga e mebedi ka morago ga gore monna wa gagwe a hwe o re: “E be e le nako e thata kudu bophelong bja ka. Ke be ke rapela letšatši le lengwe le le lengwe, mo e ka bago iri e nngwe le e nngwe, gore ke dule ke na le matla e le gore ke se ke ka nyama kudu gomme ka nea Sathane lebaka la go kwera Jehofa ka baka la go dira phetho le ge e le efe yeo e sego bohlale goba go se botege. Ke be ke nyaka go kgethagatša leina la Jehofa, le gona ke be ke nyaka gore morwa wa ka a tle a bone tatagwe gape Paradeiseng.”—Diema 27:11.
9 Na Jehofa o ile a araba dithapelo tša gagwe? Ee. Ka go dula a na le bana babo rena le dikgaetšedi, o ile a kgothatšega. Ka morago ga nywaga e mehlano, o ile a nyalana le mogolo. Morwa wa gagwe, yoo ga bjale a nago le nywaga e 20, ke ngwanabo rena yo a kolobeditšwego. Kgaetšedi yo o re: “Ke leboga kudu gore monna wa ka o nthušitše go godiša morwa wa ka.”
10. Modimo o tla kgethagatša bjang leina la gagwe ka mo go feletšego?
10 Jehofa o tla kgethagatša leina la gagwe ka mo go feletšego ge a fediša bohle bao ba sa mo hlomphego le bao ba sa nyakego e eba Mmuši wa bona. (Bala Hesekiele 38:22, 23.) Ka nako yeo, batho ba tla phethagala gomme yo mongwe le yo mongwe legodimong le lefaseng o tla hlankela Jehofa le go godiša leina la gagwe le lekgethwa. Mafelelong, Tatago rena yo lerato o tla ba “tšohle go yo mongwe le yo mongwe.”—1 Bakorinthe 15:28.
“MMUŠO WA GAGO A O TLE”
11, 12. Ka 1876, Jehofa o ile a thuša batho ba gagwe go kwešiša’ng?
11 Pele ga ge Jesu a ka boela legodimong, barutiwa ba gagwe ba ile ba mmotšiša gore: “Morena, na o tsošološa mmušo wa Isiraele mo nakong ye?” Jesu o ile a ba araba ka go ba botša gore e be e se ya tšwa e eba nako ya gore ba tsebe gore Mmušo wa Modimo o tla thoma neng go buša. O ile a botša barutiwa ba gagwe gore ba swarege ka modiro o bohlokwa wa boboledi. (Bala Ditiro 1:6-8.) Eupša o ile a ba ruta le go rapelela Mmušo wa Modimo gore o tle le go lebelela pele nakong yeo. Ke ka baka leo re sa dutšego re rapelela gore Mmušo woo o tle.
12 Ge nako ya gore Jesu a thome go buša legodimong e be e le kgauswi, Jehofa o ile a thuša batho ba gagwe go kwešiša gore seo se be se tla direga ka ngwaga ofe. Ka 1876, Charles Taze Russell o ile a ngwala sehlogo se se rego: “Mabaka a Bantle a tlo Fela Neng?” O ile a hlalosa gore “mabaka a šupago” ao go bolelwago ka ona boporofeteng bja Daniele a swana le “dinako tše di beilwego tša ditšhaba” tšeo Jesu a boletšego ka tšona boporofeteng bja gagwe. Sehlogo seo se hlalositše gore dinako tšeo di be di tla fela ka 1914. * (Bona mongwalo wa ka tlase.)—Daniele 4:16; Luka 21:24.
13. Go ile gwa direga’ng ka 1914, gona ditiragalo tša lefase ga e sa le go tloga ka ngwaga woo di hlatsela’ng?
13 Ka 1914, go ile gwa thoma ntwa kua Yuropa gomme go se go ye kae ya aparela lefase ka moka. Ka baka la ntwa yeo, go ile gwa wa tlala e šoro. Ke moka ge ntwa e fela, ka 1918, mpshikela o šoro o ile wa bolaya batho ba bantši lefaseng ka moka go feta bao ba hwilego ntweng. Dilo tše ka moka e be e le karolo ya “pontšho” yeo Jesu a e neilego. Pontšho yeo e ile ya hlatsela gore Jesu o thomile go ba Kgoši legodimong ka 1914. (Mateo 24:3-8; Luka 21:10, 11) Ngwageng wona woo, o ile a “tšwela go yo fenya le go feleletša phenyo ya gagwe.” (Kutollo 6:2) Jesu o ile a raka Sathane le batemona ba gagwe legodimong gomme a ba lahlela mo lefaseng. Ka morago ga moo, go ile gwa thoma go phethagala boporofeta bjo bo rego: “Go madimabe lefase le lewatle, gobane Diabolo o theogetše go lena a galefile kudu, ka ge a tseba gore o na le nako e kopana.”—Kutollo 12:7-12.
14. (a) Ke ka baka la’ng re sa dutše re rapelela gore Mmušo wa Modimo o tle? (b) Ke modiro ofe wa bohlokwa wo re swanetšego go o dira gona bjale?
14 Boporofeta bjoo bo lego go Kutollo kgaolo 12 bo re thuša go kwešiša lebaka leo dilo tše mpe di ilego tša thoma go direga mo lefaseng mo e ka bago nakong yeo Jesu a thomilego go buša e le Kgoši ya Mmušo wa Modimo. Gaešita le ge Jesu a buša legodimong, Sathane o sa dutše a buša mo lefaseng. Eupša kgauswinyane Jesu o tla “feleletša phenyo ya gagwe” ka go fediša bokgopo ka moka lefaseng. Go ba go fihla ka nako yeo, re tšwela pele re rapela gore Mmušo wa Modimo o tle, le gona re dula re swaregile ka go botša ba bangwe ka Mmušo woo. Modiro wa rena o phethagatša boporofeta bja Jesu bjo bo rego: “Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.”—Mateo 24:14.
“THATO YA GAGO A E DIREGE . . . MO LEFASENG”
15, 16. Na go lekane go rapelela gore thato ya Modimo e direge mo lefaseng? Hlalosa.
15 Nywageng e ka bago e 6 000 e fetilego, thato ya Modimo e be e dirwa mo lefaseng. Ke ka baka leo Jehofa a itšego selo se sengwe le se sengwe e be e le “se sebotse kudu.” (Genesi 1:31) Ke moka Sathane o ile a rabela, gomme go tloga ka yona nako yeo, batho ba bantši ba be ba sa dire thato ya Modimo. Eupša lehono go na le batho ba e ka bago ba dimilione tše seswai bao ba hlankelago Jehofa. Ba rapelela gore thato ya Modimo e direge mo lefaseng, e bile ba dira thato ya Modimo. Ba phela ka tsela yeo e kgahlišago Modimo e bile ba ruta ba bangwe ka mafolofolo ka Mmušo wa gagwe.
16 Ka mohlala, kgaetšedi yo mongwe wa nywaga e 80 yo e lego moromiwa Afrika, yo a kolobeditšwego ka 1948, o re: “Gantši ke rapela gore batho ka moka bao ba swanago le dinku ba hwetšwe gomme ba thušwe go tseba Jehofa pele selemo e eba ngwagola. Le gona pele ke nea bohlatse go motho yo a itšego, ke kgopela Jehofa gore a mphe bohlale bja go fihlelela pelo ya motho yoo. Ge e le mabapi le bao ba swanago le dinku bao ba šetšego ba hweditšwe, ke rapela gore Jehofa a šegofatše maiteko a rena a go ba hlokomela.” Kgaetšedi yo yo a tšofetšego o thušitše batho ba bantši go ithuta ka Jehofa. Na o ka nagana ka batšofadi ba bangwe bao ba dirago thato ya Jehofa ka mafolofolo?—Bala Bafilipi 2:17.
17. O ikwa bjang ka seo Jehofa a tlago go se direla batho nakong e tlago le seo a tlago go se dira ka lefase?
17 Go ba go fihla Jehofa a fediša manaba a gagwe mo lefaseng, re tla tšwela pele re rapela gore thato ya gagwe e direge. Ke moka lefase e tla ba paradeise, gomme batho ba dibilione ba tla tsošwa bahung. Jesu o itše “nako e a tla yeo ka yona bohle bao ba lego mabitleng ba tlago go kwa lentšu la gagwe gomme ba tšwa.” (Johane 5:28, 29) Nagana kamoo re tlago go thaba ka gona ge re amogela baratiwa ba rena bao ba tsošitšwego! Modimo “o tla phumola megokgo ka moka” mahlong a rena. (Kutollo 21:4) Ba bantši ba batho bao ba tlago go tsošwa e tla ba “ba sa lokago,” bao ba sa kago ba ithuta therešo ka Jehofa le Jesu. Re tla thabela go ba ruta thato ya Modimo e le gore ba tle ba hwetše “bophelo bjo bo sa felego.”—Ditiro 24:15; Johane 17:3.
18. Ke dilo dife tšeo batho ba di hlokago kudu?
18 Ge Mmušo wa Modimo o etla, o tla kgethagatša leina la gagwe, gomme batho ka moka legohleng ba tla hlankela Jehofa ka botee. Ee, Modimo o tla nea batho dilo tšeo ba di hlokago kudu ge a araba dikgopelo tše tharo tša mathomo tša thapelo ya mohlala. Sehlogong se se latelago, re tlo ahlaahla dinyakwa tše dingwe tša bohlokwa tšeo Jesu a re rutilego gore re di rapelele.
^ ser. 12 E le gore o ithute kamoo re tsebago ka gona gore boporofeta bjo bo phethagetše ka 1914, bala puku ya Ke Eng Seo ge e le Gabotse Beibele e se Rutago? matlakala 215-218.


text:
TABA YA LETLAKALA LA KA NTLE | GE O WELWA KE MASETLAPELO—KAMOO O KA LEBELETŠANAGO LE BOEMO
Go Lahlegelwa ke Dithoto
Ka Labohlano la March 11, 2011, kua Japane go bile le tšhišinyego ya lefase ya bogolo bja 9.0, yeo e bolailego batho ba fetago 15 000 gomme ya dira gore go senyege diranta tše fetago dibilione tše 2000. Ka ge Kei wa nywaga e 32 a be a lemošitšwe ka tsunami yeo e bego e le kgauswi le go direga, o ile a itšhireletša ka go tšhabela lefelong le le phagamego. O re: “Mesong e latelago ke ile ka boela gae gore ke yo topa seo nka se hwetšago, eupša meetse a be a gogotše dilo ka moka a di lahletše lewatleng go akaretša le ntlo ya ka. Go be go šetše motheo wa ntlo feela.
“Go tšere nako gore ke amogele gore ga se ka lahlegelwa feela ke dithoto tša ka eupša le tikologo ya gešo ka moka. Ka moka di be di ile—koloi ya ka; dikhomphutha tšeo ke bego ke šoma ka tšona; ditafola, ditulo le sofa yeo ke bego ke e dirišetša baeng; keyboard ya ka, katara e kgolo le e nyenyane le naka ya go letša; didirišwa tša ka tša go penta, dioli le diphensele tša mebala; le diswantšho tša ka ka moka tšeo ke di thadilego.”
GO LEBELETŠANA LE MASETLAPELO
Leka go nagana ka seo o sa nago le sona e sego seo se go lahlegetšego. Beibele e re: “Gaešita le ge motho a atetšwe ke dilo, fela bophelo bja gagwe ga bo tlišwe ke dilo tše a nago le tšona.” (Luka 12:15) Ge Kei a gopola boemo bja gagwe o re: “Mathomong, ke ile ka dira lelokelelo la dilo tšeo ke di nyakago, eupša se se ile sa fo nkgopotša dilo tšeo di gogotšwego ke meetse. Ke ile ka dira phetho ya go ngwala feela dilo tšeo ke bego ke tloga ke di hloka gomme ka fetoša lelokelelo leo ge ke hwetša dilo tšeo. Lelokelelo leo le nthušitše go thomološa bophelo bja ka lefsa.”
Go e na le go nagana ka wena o nnoši, diriša phihlelo ya gago go kgothatša ba bangwe. Kei o re: “Ke ile ka hwetša thušo e kgolo go ba tša tlhakodišo le go bagwera, eupša ge ke thoma go tlwaela go fiwa, ke ile ka thoma go se sa itlhompha. Ke moka ka gopola mantšu a Beibele go Ditiro 20:35 yeo e rego ‘go na le lethabo le legolo go neeng go feta go amogeleng.’ Ka ge ke be ke se na dilo tše dintši tšeo nka fanago ka tšona, ke ile ka kgothatša bao ba wetšwego ke kotsi yeo. Go bontšha moya wa go fa ka tsela yeo e bile thušo e kgolo go nna.”
Rapela Modimo gore a go nee bohlale bja go lebeletšana le maemo a gago. Kei o be a bota kgonthišetšo ya Beibele ya gore Modimo o tla “araba dithapelo tša bao ba hutšwego dilo ka moka.” (Psalme 102:17) O ka dira se se swanago.
Na o be o tseba? Beibele e bolela e sa le pele ka nako yeo go tla bego go se na yo a tshwenyegago ka go lahlegelwa ke dilo ka baka la kotsi ya tlhago. *—Jesaya 65:21-23.
^ ser. 9 Bakeng sa go ithuta gore morero wa Modimo ke ofe ka lefase, bona kgaolo 3 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
Ithute ka mo go oketšegilego
Na Dikotsi tša Tlhago ke Kotlo e Tšwago go Modimo?
Ela hloko dintlha tše tharo tšeo di hlaolago dikahlolo tša Modimo tšeo di begilwego ka Beibeleng.
Dikotsi di ka se sa hlwa di Eba Gona!
Dikotsi tša tlhago di bonagala eka di ka se fele, eupša Beibele e nea motheo wa kgonthe wa kholofelo ya gore se se tla fetoga—kgauswinyane.


text:
Ke Bomang Bao ba Eteletšego Pele Batho ba Modimo Lehono?
“Gopolang bao ba etelelago pele gare ga lena.” —BAHEB. 13:7.
DIKOPELO: 125, 43
1, 2. Ka morago ga gore Jesu a rotogele legodimong, ke’ng seo go ka diregago gore baapostola ba ile ba ipotšiša sona?
BAAPOSTOLA ba Jesu ba be ba eme Thabeng ya Mehlware gomme ba lebeletše godimo. Ba be ba sa tšwa go bona Jesu, e lego mong wa bona le mogwera wa bona, a rotošetšwa legodimong gomme a sobelela ka marung. (Dit. 1:9, 10) Jesu o be a feditše mengwaga e ka bago e mebedi a ba ruta, a ba kgothatša le go ba etelela pele. Gona bjale o be a boela legodimong. Ba be ba tlo šala le mang?
2 Jesu o be a neile balatedi ba gagwe taelo yeo e rego: “Le tla ba dihlatse tša ka Jerusalema, Judea ka moka le Samaria le go fihla karolong ya kgole ya lefase.” (Dit. 1:8) Ba be ba tla kgona bjang go dira mošomo wo? Ke therešo gore Jesu o be a ba boditše gore go se go ye kae ba be ba tla amogela moya o mokgethwa. (Dit. 1:5) Eupša mošomo wo a bego a ba neile wona wa go bolela ditaba tše dibotse lefaseng ka moka o be o tlo nyaka gore go be le bao ba etelelago pele e bile o dirwe ka thulaganyo. Mehleng ya bogologolo, Jehofa o ile a diriša batho gore ba rulaganye setšhaba sa gagwe le go se hlahla. Ka baka leo, go ka direga gore baapostola ba ile ba ipotšiša gore: ‘Na Jehofa o tlo re kgethela moetapele yo mofsa?’
3. (a) Ka morago ga gore Jesu a rotogele legodimong, baapostola ba botegago ba ile ba dira phetho efe ya bohlokwa? (b) Re tlo ithuta’ng sehlogong se?
3 Pele go fela dibeke tše pedi Jesu a rotogetše legodimong, barutiwa ba gagwe ba ile ba hlahloba Mangwalo, ba rapela Jehofa gore a ba hlahle, gomme ba kgetha Mathiase gore e be moapostola wa bo-12 legatong la Judase Isikariote. (Dit. 1:15-26) Ke ka baka la’ng go be go le bohlokwa gore ba kgethe motho yo mongwe, gona Jehofa o ile a ikwa bjang ka seo? Mathiase o ile a kgatha tema ya bohlokwa kudu thulaganyong ya Jehofa. * Jesu o be a se a kgetha baapostola ba 12 go no re ba sepele le yena ge a dutše a bolela ditaba tše dibotse; go e na le moo, o be a ba kgethile gore ba tle ba phethe mošomo wa bohlokwa gare ga batho ba Modimo. Mošomo woo e be e le ofe, gona Jehofa o ile a diriša Jesu bjang go ba thuša go o phetha? Batho ba Modimo lehono ba rulagantšwe bjang ka tsela e swanago le ya lekgolong la pele la mengwaga? Gona re ka bontšha bjang gore re ‘gopola bao ba etelelago pele gare ga rena,’ kudukudu ditho tša “mohlanka yo a botegago le wa temogo.”
SEHLOPHA SE SE BONAGALAGO LE MOETAPELE WA SONA YO A SA BONAGALEGO
4. Baapostola le bagolo ba bangwe kua Jerusalema ba be ba phetha mešomo efe ya bohlokwa lekgolong la pele la mengwaga?
4 Ka Pentekoste ya ngwaga wa 33, baapostola ba ile ba thoma go etelela pele phuthego ya Bokriste. Letšatšing leo, “Petro [o ile] a emelela le ba lesometee” gomme a botša lešaba la Bajuda ditaba tše dibotse le batho bao ba bego ba sokologetše tumelong ya Sejuda. (Dit. 2:14, 15) Ba bantši ba batho bao e ile ya ba Bakriste. Ka morago ga moo, ba ile ba “tšwela pele ba ikgafela thutong ya baapostola.” (Dit. 2:42) Baapostola ba be ba swara tšhelete ya phuthego le go kgonthišetša gore e dirišwa gabotse. (Dit. 4:34, 35) Ba be ba tiiša tumelo ya ditho tša phuthego, ba re: “Re tla ikgafela thapelong le bodireding bja lentšu.” (Dit. 6:4) Le gona ba be ba romela Bakriste bao ba nago le phihlelo gore ba yo tšwetša pele modiro wa go bolela ditaba tše dibotse mafelong a mafsa. (Dit. 8:14, 15) Ge nako e dutše e eya, bagolo ba bangwe bao e bego e le batlotšwa ba ile ba thušana le baapostola go hlokomela phuthego. Ka ge ba be ba bopa sehlopha se bušago, ba be ba hlahla diphuthego ka moka.—Dit. 15:2.
5, 6. (a) Moya o mokgethwa o ile wa thuša bjang sehlopha se bušago? (Bona seswantšho seo se lego mathomong a sehlogo.) (b) Barongwa ba ile ba thuša bjang sehlopha se bušago? (c) Lentšu la Modimo le ile la hlahla bjang sehlopha se bušago?
5 Bakriste ba lekgolong la pele la mengwaga ba ile ba lemoga gore sehlopha sa bona se bušago se be se hlahlwa ke Jehofa Modimo a diriša Moetapele wa bona e lego Jesu. Ba ile ba lemoga seo bjang? Sa pele, moya o mokgethwa o be o thuša sehlopha seo se bušago. (Joh. 16:13) Bakriste ka moka ba tloditšwego ba be ba neilwe moya o mokgethwa, eupša moya woo o be o thuša kudu baapostola le bagolo ba bangwe kua Jerusalema go phetha maikarabelo a bona e le balebeledi. Ka mohlala, ka ngwaga wa 49, moya o mokgethwa o ile wa hlahla sehlopha se bušago gore se dire phetho e botse mabapi le taba ya lebollo. Diphuthego di ile tša latela tlhahlo ya sehlopha seo se bušago gomme tša “tšwela pele di matlafatšwa tumelong le go oketšega ka palo letšatši le letšatši.” (Dit. 16:4, 5) Le gona lengwalo leo le bego le tsebiša diphuthego ka phetho yeo le bontšha gore sehlopha se bušago se be se bonagatša dika tšeo di enywago ke moya wa Modimo, tšeo di akaretšago lerato le tumelo.—Dit. 15:11, 25-29; Bagal. 5:22, 23.
6 Sa bobedi, barongwa ba be ba thuša sehlopha seo se bušago. Pele moditšhaba wa mathomo yo a sa bollago e lego Koronelio a ka kolobetšwa gore e be Mokriste, morongwa o ile a mo laela gore a rome batho ba yo bitša moapostola Petro. Ka morago ga gore Petro a botše Koronelio le metswalo ya gagwe ditaba tše dibotse, Modimo o ile a ba nea moya o mokgethwa, gaešita le ge banna bao ba be ba se ba bolla. Seo se ile sa dira gore baapostola le bana babo rena ba bangwe ba ikokobeletše thato ya Modimo kapelapela, gomme ba amogela baditšhaba bao ba sa bollago ka phuthegong ya Bokriste. (Dit. 11:13-18) Go feta moo, barongwa ba ile ba thuša gore modiro wa go bolela ditaba tše dibotse woo sehlopha se bušago se bego se o okametše o tšwele pele le go atlega. (Dit. 5:19, 20) Sa boraro, sehlopha se bušago se be se hlahlwa ke Lentšu la Modimo. Ge bagolo ba bao ba tloditšwego ba be ba rarolla mathata a phuthego goba ba dira diphetho, ba be ba dumelela Mangwalo gore a ba hlahle.
7. Ke ka baka la’ng re ka re Bakriste ba lekgolong la pele la mengwaga ba be ba eteletšwe pele ke Jesu?
7 Gaešita le ge sehlopha se bušago sa lekgolong la pele la mengwaga se be se eteletše pele diphuthego, se be se dumela ka pelo ka moka gore Moetapele wa sona ke Jesu. Moapostola Paulo o ngwadile gore: “[Kriste] o neile ba bangwe e le baapostola. Anke ka lerato re goleng dilong tšohle go yena yo e lego hlogo, Kriste.” (Baef. 4:11, 15) Go e na le gore barutiwa ba Jesu ba ipitše ka leina la moapostola yo a itšego, “ba [ile] ba bitšwa Bakriste . . . ka tlhahlo ya Modimo.” (Dit. 11:26) Ke therešo gore Paulo o ile a re go bohlokwa gore Bakriste ba ‘kgomarele dilo tšeo ba di fetišeditšwego,’ goba mekgwa yeo e theilwego Mangwalong, yeo ba e rutilwego ke baapostola le banna ba bangwe bao ba bego ba eteletše pele phuthego. Lega go le bjalo, o ile a oketša ka gore: “Eupša ke nyaka ge le tseba gore hlogo ya monna yo mongwe le yo mongwe [go akaretša le setho se sengwe le se sengwe sa sehlopha se bušago] ke Kriste; . . . hlogo ya Kriste yona ke Modimo.” (1 Bakor. 11:2, 3) Ee, ka tlase ga Hlogo ya gagwe e lego Jehofa Modimo, Jesu Kriste yo a sa bonagalego le yo a neilwego matla o be a eteletše pele phuthego.
“MOŠOMO WO GA SE WA MOTHO”
8, 9. Go thoma mafelelong a lekgolo la bo-19 la mengwaga, Ngwanabo rena Russell o ile a kgatha tema efe ya bohlokwa?
8 Mafelelong a lekgolo la bo-19 la mengwaga, Charles Taze Russell le ba bangwe ba badirišani ba gagwe ba ile ba šoma ka thata go tsošološa borapedi bja therešo. E le gore ba kgone go phatlalatša molaetša wa Beibele ka maleme a fapafapanego, ka 1884 ba ile ba hloma mokgatlo wa semolao wa Zion’s Watch Tower Tract Society, gomme Ngwanabo rena Russell ya ba mopresidente wa wona. * Russell o be a ithuta Beibele ka mafolofolo, gomme ka sebete o ile a bolela gore dithuto tša go swana le Boraro Botee le thuto ya gore moya (soul) ga o hwe ke tša maaka. O ile a lemoga gore Kriste o be a tlo boa ka tsela e sa bonagalego, le gore “dinako tše di beilwego tša ditšhaba” di be di tlo fela ka 1914. (Luka 21:24) Ngwanabo rena Russell o ile a šomiša nako ya gagwe ka moka, matla le tšhelete go botša batho ba bangwe ditherešo tše tša Beibele. Go molaleng gore nakong yeo e bohlokwa, Jehofa le hlogo ya phuthego ba be ba diriša Ngwanabo rena Russell.
9 Ngwanabo rena Russell o be a sa nyake go retwa ke batho. Ka 1896 o ile a ngwala gore: “Ga re inyakele theto, goba go tumišwa, e bile ga se ra letela gore dikgatišo tša rena le tšona di retwe; le gona ga re nyake go bitšwa Baruti goba Borabi. E bile ga re nyake gore motho le ge e le ofe a ipitše ka maina a rena.” Ka morago o ile a re: “Mošomo wo ga se wa motho.”
10. (a) Jesu o kgethile neng “mohlanka yo a botegago le wa temogo”? (b) Go tlile bjang gore Sehlopha se Bušago se aroganywe le Mokgatlo wa Watch Tower? Hlalosa.
10 Ka 1919, e lego mengwaga e meraro ka morago ga lehu la Ngwanabo rena Russell, Jesu o ile a kgetha “mohlanka yo a botegago le wa temogo.” Mošomo wa mohlanka yoo e be e tla ba ofe? E be e tla ba go nea ba ntlo ya Jesu “dijo tša bona ka nako e swanetšego.” (Mat. 24:45) Gaešita le mengwageng yeo ya mathomong, sehlopha se senyenyane sa bana babo rena ba tloditšwego seo se bego se šomela ntlongkgolo ya rena kua Brooklyn, New York, se ile sa lokišeletša dijo tša moya le go di nea balatedi ba Jesu. Polelwana yeo e rego “sehlopha se bušago” e ile ya thoma go tšwelela ka dikgatišong tša rena ka bo-1940, ge bana babo rena ba be ba nagana gore e tswalana kudu le mokgatlo wa Watch Tower Bible and Tract Society. Eupša ka 1971, Sehlopha se Bušago se ile sa aroganywa le Mokgatlo wa Watch Tower. Lebaka ke gore Watch Tower Society ga se mokgatlo wo o theilwego Mangwalong, go akaretša le balaodi ba wona, eupša ke mokgatlo wa molao woo bana babo rena ba o dirišago. Ka gona go tloga ka nako yeo, Sehlopha se Bušago se ile sa bopša ke bana babo rena ba batlotšwa bao e bego e se balaodi ba mokgatlo wo. Mengwageng ya morago bjale, bana babo rena bao e lego karolo ya “dinku tše dingwe” ba hlanketše e le balaodi ba Mokgatlo wa Watch Tower le mekgatlo e mengwe ya molao yeo e dirišwago ke batho ba Modimo. Phetogo yeo e ile ya thuša Sehlopha se Bušago gore se swarege ka go re lokišeletša dijo tša moya le go re ruta. (Joh. 10:16; Dit. 6:4) Tokollo ya Morokami wa July 15, 2013 e hlalositše gore “mohlanka yo a botegago le wa temogo” ke sehlopha se senyenyane sa bana babo rena ba tloditšwego bao ba bopago Sehlopha se Bušago.
11. Sehlopha se Bušago se šoma bjang?
11 Sehlopha se Bušago se dira diphetho tša bohlokwa se le gotee. Se dira seo bjang? Beke e nngwe le e nngwe, bana babo rena bao ba lego sehlopheng seo ba ba le seboka, e lego selo seo se ba thušago go boledišana go tšwa pelong le go kwana. (Die. 20:18) Ngwaga o mongwe le o mongwe, ba šiedišana ka go ba modulasetulo dibokeng tšeo, ka ge go se na setho sa Sehlopha se Bušago seo se lebelelwago se le bohlokwa go phala tše dingwe. (1 Pet. 5:1) Le gona ba šiedišana ka go ba badulasetulo dikomiting tše tshelelago tša Sehlopha se Bušago. Le gona ngwanabo rena yo mongwe le yo mongwe wa Sehlopha se Bušago ga a itebelele e le moetapele wa bana babo, eupša o itebelela e le karolo ya “ba ntlo,” bao ba fepšago ke mohlanka yo a botegago, e bile o ikokobeletša mohlanka yoo.
“KE MANG YO RURI E LEGO MOHLANKA YO A BOTEGAGO LE WA TEMOGO?”
12. Ka ge Sehlopha se Bušago se sa phethagala, go tšwelela dipotšišo dife?
12 Sehlopha se Bušago ga se sa phethagala. Ka baka leo, se ka dira phošo tseleng yeo se hlalosago dithuto tše itšego goba tlhahlong yeo se re neago yona. Ge e le gabotse, Watch Tower Publications Index e na le sehlogo se se rego, “Beliefs Clarified,” seo se bontšhago dithuto tšeo di hlalositšwego lefsa ga e sa le go tloga ka 1870. * Re gopole gore Jesu ga se a bolela gore mohlanka wa gagwe yo a botegago o tla re ruta ka tsela e phethagetšego. Bjale re ka araba bjang potšišo ya Jesu yeo e rego: “Ke mang yo ruri e lego mohlanka yo a botegago le wa temogo?” (Mat. 24:45) Go na le bohlatse bofe bja gore Sehlopha se Bušago ke mohlanka yo a botegago le wa temogo? Anke re boleleng ka dilo tše tharo tšeo re boletšego gore di thušitše sehlopha se bušago sa lekgolong la pele la mengwaga.
13. Moya o mokgethwa o thušitše bjang Sehlopha se Bušago?
13 Bohlatse bja gore Sehlopha se Bušago se thušwa ke moya o mokgethwa. Moya o mokgethwa o thušitše Sehlopha se Bušago go kwešiša dithuto tša Mangwalo tšeo mathomong re bego re sa di kwešiše. Ka mohlala, nagana ka dithuto tšeo re bego re sa di kwešiše gomme tša hlaloswa gabotse, go swana le tšeo go boletšwego ka tšona serapeng se se fetilego. Ruri dithuto tše bjalo “tše di tseneletšego tša Modimo” ga di utollwe ka bohlale bja motho! (Bala 1 Bakorinthe 2:10.) Sehlopha se Bušago se dumelelana le mantšu a moapostola Paulo, yoo a ngwadilego gore: “Dilo tše gape ga re di bolele ka mantšu ao a rutwago ka bohlale bja batho, eupša ka ao a rutwago ke moya.” (1 Bakor. 2:13) Ge re nagana ka bohlanogi bjo bo tšerego mengwaga-ngwaga le leswiswi la moya leo le kilego la ba gona, ruri re a bona gore moya o mokgethwa ke wona o thušitšego Sehlopha se Bušago go kgona go re hlalosetša dithuto tša Mangwalo gabotse ga e sa le go tloga ka 1919!
14. Go ya ka Kutollo 14:6, 7, barongwa ba thuša bjang batho ba Modimo lehono?
14 Bohlatse bja gore Sehlopha se Bušago se thušwa ke barongwa. Lehono Sehlopha se Bušago se na le mošomo o mogologolo wa go okamela modiro wa go bolela ditaba tše dibotse lefaseng ka moka, woo o dirwago ke bagoeledi ba ka godimo ga dimilione tše seswai. Go tla bjang gore modiro wo o sepele gabotse? Lebaka le lengwe ke gore re thušwa ke barongwa. (Bala Kutollo 14:6, 7.) Mabakeng a mantši, bagoeledi ba ile ba etela batho bao ba bego ba sa tšwa go rapela Modimo gore a ba thuše. * Le gona koketšego yeo re e bonago modirong wa boboledi le wa go dira barutiwa gaešita le dinageng tšeo go tšona bana babo rena ba ganetšwago o šoro, ke bohlatse bja gore re thušwa ke barongwa.
15. Sehlopha se Bušago se fapana bjang le baruti ba Bojakane? Nea mohlala.
15 Sehlopha se Bušago se ithekga ka Lentšu la Modimo. (Bala Johane 17:17.) Nagana ka seo se ilego sa direga ka 1973. Tokollo ya Morokami wa Seisemane wa June 1 e ile ya botšiša gore: “Na batho bao ba sa dutšego ba kgoga motšoko ba swanetše go kolobetšwa?” Karabo e bile ya gore: “Mangwalo a bontšha gore ga se ba swanela go kolobetšwa.” Ka morago ga gore Morokami woo o tsopole mangwalo a mmalwa, o ile wa hlalosa gore motho yo a sa tlogelego go kgoga o swanetše go kgaolwa. (1 Bakor. 5:7; 2 Bakor. 7:1) Morokami woo o itše: “Phetho ya gore motho yoo a kgaolwe ga e bontšhe gore re lwa le yena, goba gore re sehlogo. Phetho ye e tšwa go Modimo, yoo a bolelago le rena ka Lentšu la gagwe.” Na go na le bodumedi bjo bongwe bjoo bo ithekgago ka mo go feletšego ka Lentšu la Modimo, gaešita le ge go dira bjalo go kgopiša ba bangwe ba ditho tša bjona? Puku e nngwe ya morago bjale yeo e bolelago ka madumedi kua United States e re: “Ka mehla baruti ba fetoša dithuto tša bona gore di dumelelane le ditumelo le dikgopolo tša bakereki le batho feela. Lebaka la gore ba dire seo ke gore ba nyaka go dula ba ratwa ke batho.” Go thwe’ng ka Sehlopha se Bušago? Sehlopha se Bušago sona se dumelela Lentšu la Modimo gore le se hlahle go e na le go nyaka go kgahliša batho. Seo ke bohlatse bja gore Jehofa o šomiša sona lehono go etelela pele batho ba Gagwe.
‘GOPOLA BAO BA ETELELAGO PELE’
16. Tsela e nngwe yeo ka yona re ka gopolago Sehlopha se Bušago ke efe?
16 Bala Baheberu 13:7. Lentšu ‘gopola’ le ka fetolelwa gape e le “bolela ka.” Ka gona tsela e nngwe yeo o ka ‘gopolago bao ba etelelago pele’ ke ka go bolela ka Sehlopha se Bušago dithapelong tša gago. (Baef. 6:18) Naganišiša ka mošomo wa bona o mogolo wa go re lokišeletša dijo tša moya, wa go okamela modiro wa go bolela ditaba tše dibotse lefaseng ka moka le wa go diriša meneelo gabotse. Ruri re swanetše go dula re ba rapelela gore Jehofa a ba thuše!
17, 18. (a) Re bontšha bjang gore re kwa Sehlopha se Bušago? (b) Ge re eya tšhemong, re bontšha bjang gore re thekga mohlanka yo a botegago le Jesu?
17 Go gopola Sehlopha se Bušago ga go akaretše feela go no ba rapelela, eupša go nyakega gore re kwe le tlhahlo ya bona. Sehlopha se Bušago se re nea tlhahlo se diriša dikgatišo tša rena, diboka gotee le dikopano tše dikgolo le tše dinyenyane. Go oketša moo, sehlopha se se kgetha balebeledi ba tikologo, bao bona ba kgethago bagolo. Balebeledi ba tikologo le bagolo ba gopola Sehlopha se Bušago ka go latela tlwaa tlhahlo yeo se ba neago yona. Ka moka ga rena re bontšha gore re hlompha Moetapele wa rena e lego Jesu ge re ikokobeletša banna bao a ba kgethilego gore ba re hlahle e bile re ba kwa.
18 Tsela e nngwe yeo ka yona re gopolago Sehlopha se Bušago ke ka go šoma ka mafolofolo tirelong ya tšhemo. Paulo o kgothaleditše Bakriste gore ba ekiše tumelo ya bao ba ba eteletšego pele. Mohlanka yo a botegago o bontšhitše tumelo e matla ka go bolela ditaba tše dibotse tša Mmušo wa Modimo ka mafolofolo lefaseng ka moka. Na o yo mongwe wa dinku tše dingwe tšeo di thušago batlotšwa modirong wo wa bohlokwa? Ruri o tlo thaba kudu ge Moetapele wa gago e lego Jesu a a re go wena: “Go fihla tekanyong yeo ka yona [o] diretšego yo mongwe wa bana bešo ba ba banyenyane, [o] diretše nna.”
19. Ke ka baka la’ng o feditše le pelo gore o tla latela Moetapele wa rena Jesu?
19 Ge Jesu a boetše legodimong, ga se a ka a lebala balatedi ba gagwe. (Mat. 28:20) O be a tseba gabotse kamoo moya o mokgethwa, barongwa le Lentšu la Modimo di mo thušitšego go etelela pele batho ba Modimo ge a be a le mo lefaseng. Ka baka leo, o neile mohlanka yo a botegago lehono thušo e swanago. Ka ge e le Bakriste ba tloditšwego, ditho tša mohlanka yoo di tšwela pele di “[latela] Kwana kae le kae mo e yago gona.” (Kut. 14:4) Ka gona ge re latela tlhahlo ya mohlanka yoo, ge e le gabotse re latela Moetapele wa rena Jesu. Kgauswinyane o tla re hlahla go ya bophelong bjo bo sa felego. (Kut. 7:14-17) Ruri ga go na moetapele yo mongwe yo a ka re direlago seo ntle le Jesu!
^ par. 3 Go bonagala Jehofa a be a rulagantše e sa le pele gore baapostola ba 12 e tle e be “maswika a lesomepedi a motheo” wa Jerusalema o Mofsa. (Kut. 21:14) Ka baka leo, go be go ka se nyakege gore motho yo mongwe a tle a tšee legato la moapostola yo a botegago yo a tla bego a tsošeditšwe legodimong.
^ par. 8 Go tloga ka 1955, mokgatlo woo o be o dutše o tsebja e le Watch Tower Bible and Tract Society of Pennsylvania.
^ par. 12 Bona le sehlogo se se rego, “Go Kaonefatšwa ga Kwešišo ya Ditumelo tša Rena” ka pukung ya Tlhahlo ya go Dira Nyakišišo ya Dihlatse tša Jehofa.
^ par. 14 Bala puku ya “Go Nea Bohlatse bjo bo Tletšego” ka Mmušo wa Modimo, matl. 58-59.


text:
Karolo 12
Bohlale bja Modimo bjo bo Lebišago Bophelong
Puku ya Diema e dirilwe ka dikeletšo tše buduletšwego—tšeo bontši bja tšona bo ngwadilwego ke Solomone—tšeo di re neago tlhahlo bophelong bja letšatši le letšatši
NA Jehofa ke Mmuši yo bohlale? Tsela yeo ka yona re ka arabago potšišo ye ka mo go feletšego ke ka go hlahloba keletšo yeo a e neago. Na e a šoma? Na go e diriša go dira gore bophelo bo kaonefale le gore e be bjoo bo nago le morero? Kgoši Solomone yo bohlale o ngwadile diema tše makgolo. Di kgoma karolo e nngwe le e nngwe ya bophelo. Ela hloko mehlala e mengwe.
Go Bota Modimo. Potego e bohlokwa kudu e le gore re be le tswalano e botse le Jehofa. Solomone o ngwadile gore: “Bôʹta Modimo ka pelo ka moka; O se ké wa ithêkxa ka xo fo re: Ke n’e thlaloxanyô. Ditseleng tša xaxo tšohle tseba Yêna; ké mo Yêna a tl’o xo Xo thulêla tsela.” (Diema 3:5, 6) Go bota Modimo ka go tsoma tlhahlo ya gagwe le go mo kwa go dira gore bophelo bja rena bo be le morero kudu. Bophelo bjo bjalo bo dira gore motho a thabiše pelo ya Modimo gomme bo nea Jehofa karabo ya kgang yeo lenaba la Gagwe Sathane le e rotošitšego.—Diema 27:11.
Go dirišana le ba bangwe ka bohlale. Lehono, keletšo ya Modimo go banna, basadi le bana ke yeo e lego nakong go feta le ge e le neng pele. Modimo o eletša monna gore a ‘thabele mogatšagwe wa mehla yela e sa le yo mofsa’ le gore a dule a mmotegela. (Diema 5:18-20) Ka pukung ya Diema, basadi bao ba nyetšwego ba hwetša tlhaloso e kgahlišago ya mosadi wa sethakga yoo a dirago gore monna wa gagwe le bana ba gagwe ba mo hlomphe. (Diema, kgaolo 31) Le gona, bana ba eletšwa gore ba kwe batswadi ba bona. (Diema 6:20) Puku ye e bile e bontšha gore segwera se bohlokwa, ka gobane go ikarola go tswala boithati. (Diema 18:1) Bagwera ba ka re tutuetša ka tsela e botse goba e mpe, ka gona re swanetše go ba kgetha ka tsela e bohlale.—Diema 13:20; 17:17.
Go itshwara ka tsela e bohlale. Puku ya Diema e na le keletšo e bohlokwa ya kamoo re ka phemago go diriša dino-tagi gampe le kamoo re ka hlagolelago maikwelo ao a ka bago le mafelelo a mabotse bophelong bja rena le go lwantšha maikwelo a kotsi gotee le go ba bašomi ba mafolofolo. (Diema 6:6; 14:30; 20:1) E lemoša gore go bota kahlolo ya batho e sego ya Modimo go lebiša kotsing. (Diema 14:12) E re kgothaletša gore re šireletše motho wa ka gare, pelo, kgahlanong le ditutuetšo tšeo di senyago gomme e re gopotša gore ‘bophelo bo hlaga pelong.’—Diema 4:23.
Batho ba dimilione lefaseng ka bophara ba hweditše gore go phela ka keletšo yeo go dira gore bophelo e be bjo bokaone. Ka baka leo, ba na le lebaka le le kwagalago la go amogela Jehofa bjalo ka Mmuši wa bona.
Ithute ka mo go oketšegilego
Na “Bohlale bjo bo Tšwaxo Xodimo” bo a Šoma Bophelong bja Gago?
Beibele e bolela ka dilo tše nne tšeo di ka go thušago go hlagolela bohlale bjo bo tšwago go Modimo.


text:
MAHUMO AO A LEGO KA LENTŠUNG LA MODIMO | JESAYA 17-23
Go Diriša Matla Gampe go Dira Gore Motho a se sa ba le Matla a Bolaodi
Shebana e be e le molaki “yo a okametšego ntlo,” mohlomongwe ntlo ya Kgoši Hesekia. O be a latela kgoši ka maemo, gomme o be a letetšwe gore a dire dilo tše dintši.
Shebana o be a swanetše go hlokomela dinyakwa tša batho ba Jehofa
O ile a inyakela letago ka boithati
Jehofa o ile a bea Eliakima legatong la Shebana
Eliakima o ile a newa “senotlelo sa ntlo ya Dafida,” seo se bego se swantšhetša matla le taolo
Naganišiša ka se: Shebana o be a swanetše go diriša matla a gagwe a bolaodi bjang go thuša ba bangwe?